
PRAEFATIO. 


Praefari  solent  pier  i  que ,  quos  in  calce  curriculi 
academici  ad  impetrandos  summos  in  medicina  ho¬ 
nores  ritus  universitatum  laudabilis  dissertationem 
qualemcunque  conscribere  jubet ,  de  materiae  eligen¬ 
dae  et  explicandae  dignitate  et  difficultate ,  de  virium 
suarum  defectu ,  atque  de  captanda  lectorum  indul¬ 
gentia.  Quamvis  et  ego  sciam ,  re/  tam  ipsius  aucto¬ 
ritatem  ,  quam  voluntati  meae  imparem  facultatem 
prae  ceteris  ad  implorandam  lectorum  benignorum 
clementiam  me  adigere ,  silentio  tamen  haec  omnia 
praetermittere  ausus  sum ,  utpote  quae  suis  locis  in 
ipso  specimine  pertractantur.  Is  potius  praefandi 
animus  fuit ,  ut  gratiae  significandae  locus  daretur . 
Piris  enim  Clarissimis ,  Praeceptoribus  maxime  vene¬ 
randis  ,  qui  mea  moderati  sunt  studia ,  pro  maximis 
erga  me  humanitatis  et  benevolentiae  documentis  ut 


\ 

gratum  me  ostendam,  postulat  animi  desiderium. 
Eorum  memoriam pia  grataque  mente  semper  servabo. 
Singulatim  tu  mihi  compellandus  es,  Clar.  Suer- 
m  a  n ,  Promotor  aestumatis  sime ,  imo  ex  pectore  dictum 
volo,  me  tibi  nullum  magis  esse  devinctum,  quippe 
qui  unus  omnium  maxime  optimus  et  benevolentissi¬ 
mus  exstiteris  praeceptor  atque  fautor. 

Haecce  mea  debita  perpendens ,  plurimum  venerande 
ac  carissime  Frater,  nescio  quid  tibi  dicam :  Me¬ 
rita  tua  longe  exsuperant  verba  mea.  A  teneris  inde 
me  non  tantum  singulari  fraterno  prosecutus  es 
amore ,  sed  et  bene  pieque  vitae  regendae  mihi  fuisti 
auctor.  Ubique  tua  auctoritate  rebus  meis  consu¬ 
luisti.  Tuo  beneficio  lectiones  academicas  audire  po¬ 
tui.  Quae  omnia  quum  tibi  retribuere  frustra  conarer, 
nihil  restat ,  nisi  quod  a  summo  Numine  supplex  pre¬ 
cor  ,  ut  vitam  tuam  in  omnium,  qui  tuae  curae  man¬ 
dati  sunt ,  salutem  et  incolumitatem  suis  fulciat 
praesidiis  ,  atque  ad  ultimos ,  quos  humanae  vitae 
co?istituit ,  terminos  perducat. 

Tandem  valete  vos  omnes ,  quotquot  habui  in  hac 
academia  veros  et  integros  amicos :  vestri  memoriam 
nullam  aetatem  ex  animo  meo  deleturam  esse  sciatis. 

Vivite  felices,  memores  et  vivite  nostri. 


INTROITUS 


In  iis  corporis  humani  partibus ,  quae  omnium  fre~ 
quentissime  in  morbum  incidunt ,  cutis  non  infimum 
occupat  locum ;  hujus  enim  reliquarum  partium  universi 
involucri  caetera  organa  intacta  servare  officium  est,  adeo- 
que  injuriis  externis  maxime  exponitur»  Praeterea  inti¬ 
mum  cum  ceteris  organis  alit  commercium  ,  ita  ut ,  si  pars 
quaedam  suae  desit  functioni ,  non  solum  hanc  suscipiat , 
aut ,  si  naturae  facultas  par  sit  materiam  morbificam , 
organa  infestantem ,  expellendi ,  huic  exitum  praebeat , 
verum  etiam  persaepe  ab  iis  in  consensum  trahatur ,  et 
una  aegrotare  incipiat.  Nemini  igitur  mirum  videri  po« 

test ,  cutem ,  tantis  expositam  potentiis  nocentibus,  secum 

portare  millia  malorum  ,  quae  ,  pro  diversis  rerum  ad¬ 
junctis,  diversos  characteres  exhibeant  necesse  est; 
unde  morborum  cutaneorum  diagnosis  haud  levior  red¬ 
ditur.  Quae  cum  ita  sint,  certe  non  minori  premi 
debet  ,  difficultate  morbi  cutis  insoliti  raroque  visi  no¬ 
tio;  verum,  etsi  in  enodandis  ejusmodi  affectionibus  om¬ 
nino  praevaleat  Hi  ppocr  a  tis  effatum  rj  y^loig  xalertrj , 
tamen  non  omnis  ad  morbi  cognitionem  via  nobis  est 

i 

praeclusa.  Quaedam  enim  morborum  inter  se  est  affi¬ 
nitas  ,  et  symptomata ,  quibus  singuli  distinguuntur , 
aliquomodo  ita  inter  se  conveniunt,  ut  non  levem  prae¬ 
ferant  analogiam,  utpote  quibus  phaenomenis  manu  du¬ 
cimur  ad  viam  demum  inveniendam  morbum  rite  suo 
loco  collocandi. 

Hac  agendi  ratione  ducti  casum  a  nobis  enarrandum, 
ob  magnam  cum  Elephantiasi  Arabum  similitudinem , 
hoc  insignire  nomine  non  dubitavimus.  Antequam  vero 
nos  accingamus  ad  morbi  historiae  enarrationem ,  quae- 

i 

dam  explicanda  videntur.  Nullum  fere  distinctae  morbi 
notitiae  majus  opponitur  obstaculum ,  quam  confusa 
indeterminataque  ejus  descriptio  ,  quod,  si  in  ullo  patho- 
logiae  argumento ,  in  Elephantiasi  maxime  observatur. 
Plurimi  auctores,  qui  caeteroquin  de  exponendis  morbis 


cutaneis  optime  meriti  sunt,  non  satis  accuratam  Ele- 
phantiasin  Graecorum  inter  et  Arabum  fecerunt  distinc¬ 
tionem.  Ita  cel.  Alibert  Elephantiasis  species  uno  no¬ 
mine  appellavit  Lepram  tuberculosam  ,  non  curans ,  utrum 
cutis  tubercula  essent  morbi  elementum ,  an  vero  con¬ 
sequens.  Cazenave  et  Schedel  Elephantiasin  Arabum 

in  nullam  morborum  redegere  classem.  Gibert,  Bate- 

\ 

mannum  secutus,  utrumque  morbum  in  unam  eandem- 
que  retulit  classem.  Alii  vero  Elephantiasis  species  confu¬ 
derunt  cum  Lepra.  Satis  inde  jam  patet ,  quantus  dis¬ 
sensus  circa  argumentum  de  Elephantiasi  apud  auctores 
locum  habeat.  Laudes  vero  Rayero  tribuendae  omnino 
sunt ,  qui  de  industria  studuit  accurate  distinguere  inter 
Elephantiasin  Graecorum  et  Arabum;  hanc  ad  classem 
reduxit  Intumescentiarum ,  cum  insequente  cutis  hyper¬ 
trophia  ut  plurimum  permanente ,  sive  ex  morbo  chro¬ 
nico  sive  ex  acuto  ortarum;  (Tubercula,  quae  in  cute 
proveniunt ,  sunt  consecutiva ,  adeoque  non  morbi  ele¬ 
mentum  ,  sed  laesionem  partium  sub  cute  jacentium  in^ 
dicantia) ;  illam  vero  ad  Tuberculorum  classem.  Morbus 
est  rebellis,  haereditarius ,  contagiosus,  organismum  in 
consensum  rapiens,  characterem  in  stadio  invasionis  ha¬ 
bens  maculas  cutis  nitidas,  quibus  mox  succedunt 

tubercula  vix  eminentia ,  irregularia ,  mollia ,  rubra  >  ple¬ 
rumque  insensibilia,  quae  si  faciem,  imprimis  vero 
frontem  occupent,  morbus  appellatus  est  Leontiasis. 

Fatendum  autem,  multas  etiam  nunc  quaestiones  mo¬ 
veri  posse  de  natura  Elephantiasis  Arabum,  quarum 
nondum  probabilis  habetur  solutio.  Licet  enim  egregie 
Rayer  eam  a  malo  affini  distinxerit,  quod  forma  ex¬ 
terna  illam  quodammodo  simulat ,  verum  malignitate 
multum  superat;  obscura  tamen  vel  sic  manet  ejus  na¬ 
tura.  Desideratur  adhuc  accurata  causarum  cognitio , 
nec  investigationes  anatomicae  eo  perductae  sunt ,  ut 
certi  quid  de  morbi  sede  statui  liceat.  Nec  minus  ob¬ 
scurum  est ,  qualem  diversa  morbi  sedes  vim  exserat  in 
eius  formam.  Quae  omnia  animo  perpendens  doct. 
Vogel1),  agens  de  morbi  causa  proxima,  recte  dixit: 
«  Wenn  man  auch  al  i  es  zusammen  nimmt,  was  die  Krank- 

heit  bewirken  zu  konnen  scheint, . so  bleibt  doch 

immer  noch  etwas  iibrig ,  was  zur  Hervorbringung  die- 
ser  Krankheit  erforderlich  ist.  Darum  hat  sie  auch  in 
jedem  Lande,  in  jedem  Kranken,  etwas  Eigenes,  und 
fast  in  jeder  Beschreibung  finden  sich  solche  Verschie- 


1)  Vid.  Med.  Chir,  Encyclop.  Art.  Eleph.  pag.  576. 


denheiten».  A  nobis  argumenti  adeo  difficilis  solutio- 

...  '  v 

nem  nemo  facile  exspectare  poterit.  Lubet  nobis  me¬ 
morare  casum ,  qui ,  forma  externa ,  insignem  cum  Ele¬ 
phantiasi  Arabum  habebat  similitudinem ,  cujus  accuratam 
delineationem  specimini  subjungere  me  posse  laetor. 
Exhibita  morbi  historia,  epicriseos  instar,  quasdam  ab 
auctoribus  collectas  observationes ,  cadaverum  sectiones  , 
morbi  causas,  eiusque  diversas  curandi  methodos,  pro 
viribus,  addam. 

HISTORIA  MORBI. 


Maria  Boomgaerd, armos31  nata,  ex  vico  Watergang 
prope Broek,  Hollandiae  Septentrionalis ,  cujus  parentes, 
quamvis  ipsis  res  angusta  domi  esset,  semper  optima  fue¬ 
rant  valetudine,  ab  ineunte  aetate  signa  debilitatis 
corporis  dederat,  nec  non  saepius  adversam  valetudinem 
erat  experta;  etenim  bis,  triennio  circiter  interposito, 
tussim  convulsivam  ,  posteaque  diversae  naturae  febres  , 
verosimiliter  ex  infarctu  abdominali ,  cui  tunc  temporis 
valde  obnoxia  fuisse  videtur ,  exortas ,  passa  erat.  Ubi 
annum  aetatis  decimum  attigerat,  tegumento  infecto 
capiti  imprudenter  imposito,  corripiebatur  tinea  capi¬ 
tis  ,  quam ,  licet  arti  valde  rebellem ,  tamen  Chirurgo 
contigit  emplastro  picis  penitus  tollere. 

Post  hoc  vero  tempus,  per  multos  annos,  dolore  capitis 
assidue  fatigabatur ,  saepiusque  febre  decumbebat.  Porro 
subito  atque  inopinato  in  morbum  incidebat  epilepticum , 
cujus  insultus  et  vehementia  insigni  et  solito  longiori 
diuturnitate  valde  erant  molesti.  Durante  gravi  hoc  morbo 
menstruatio  prodibat,  cujus  fluxus  periodicus  non  inter¬ 
ruptus  fuit.  Accessus  epileptici  tamen  iterabantur ,  ita 
ut  non  raro  uno  die  tres  ejusmodi  pateretur  Lapsu 
temporis ,  ex  usu  medicamentorum  anti  -  epilepticorum , 
imprimis  Gummi  Asae  foetidae ,  paroxysmi  reddebantur 
breviores,  et  sensim  mitescebant. 

Ast  vero  triennio  post,  tempore  hiemali  anni  1837, 
una  nocte ,  stupendam  in  molem ,  nulla  causa  per- 

i 

specta,  antibrachium  et  manus  dextra  intumescebant. 
Chirurgus ,  in  auxilium  vocatus ,  sequentem  instituebat 
medicationem :  primo  membrum  morbosum  panno ,  ex 
lana  confecto  (flanel) ,  involvebat ;  dein  adhibebat  pulvi¬ 
naria  sicca  ,  calida  ,  ex  herbis  aromaticis  parata  ;  postea  , 
suadente  Clar.  Tilanus,  Professore  in  Atheneo  illustri 
Amstelodamensi  celeb. ,  hirudines  brachio  applicabantur, 
tandem  tres  incisiones  instituebantur  ad  dorsum  manus 
tumidae,  quibus,  non  multo  tamen  levamine,  ingens 
evacuebatur  sanguinis  copia. 

In  Nosocomium  Amstelodamense  a  Sancto  Petro  nomen 
habentem  recepta ,  per  undecim  septimanas  diversas  subi¬ 
bat  curationes.  Instituebatur  inunctio  cum  unguento  sti- 
biato  ad  producendas  pustulas  ,  a  quo  tamen  incepto  cito 
desistebatur.  Deinceps  confugiebatur  ad  fomentationes 

t 

topicas  adstringentes  ex  faece  vini  paratas ,  nec  non  ad 
fascias  comprimentes ;  quae  omnia  malum  pertinax  illu¬ 
debat.  Tandem  brachio  morboso  imponebatur  vesicato- 
rium ,  sed  frustra ;  non  sanata  domum  dimittebatur. 

Quum  per  septem  dierum  hebdomades  domi  morata  es¬ 
set  aegra ,  diversis  in  locis  brachii  morbo  affecti  aperturae 
exoriebantur,  pus  fundentes;  ita  ut  de  novo  cogeretur 
auxilium  implorare  in  supra  dicto  nosocomio.  Vesica- 
torium  hucusque  in  brachio  relictum  auferebatur,  et 
sub  aspersione  pulverum  exsiccantium  et  refrigerantium 
(e  farina  cum  amylo)  loca  ulcerantia  sanabantur.  Tum 
methodus  diaphoretica  strenue  adhibebatur ,  deinceps  de¬ 
coctum  Zitmanni,  quam  curam  perferre  non  valebat. 
Hinc  balnea  tum  universalia  tum  localia  administrabantur , 
quorum  quinto  valedicendum  erat,  quum  vires  impares 
essent  hanc  sustinendo  curationem. 

j 

Ea  erat  aegrotantis  conditio,  quum  post  14  septimana¬ 
rum  moram  in  nosocomio ,  domum  redire  cogeretur.  Brevi 

post ,  etiamsi  deligationes ,  aptae  ad  positionem  norma- 

* 

lem  manus  et  digitorum  servandafn,  applicatae  essent, 
flexores  digitorum  tamen  contrahebantur ,  manusque 
globi  ad  instar  in  se  convolvebatur.  Morbi  status  satis 
tolerabilis  manebat  ad  mensem  Januarii  1839  usque; 
quo  tempore  levi  ex  contusione  manus  sinistra  itidem 
monstri  in  modum  intumescere  et  dolere  coeperat ;  quae 
symptomata ,  irritam  facientia  omnem  a  Chirurgo  adhibi¬ 
tam  curam ,  perpetuo  adaugebantur. 

Talis  aegrae  conditio  erat,  quum  die  10^  mensis  Maji 
1839  in  nostrum  nosocomium  chirurgicum  recipieba¬ 
tur.  Examen  institutum  sequentia  observanda  dedit: 

i 

Habitus  aegrae  cachecticus  erat  et  leucophlegmaticus , 
animus  valde  depressus,  digestio  turbata ,  alvus  obstipata. 
Non  tantum  cibos  non  appetebat,  sed  etiam  eos  repu¬ 
diabat;  pauco  contenta  erat  potu.  Gaeterum  aegra  evi¬ 
dens  Astheniae  torpidae  exhibebat  exemplar.  Manus 
dextra ,  nullam  praestans  functionem,  spastice  in  se  ipsam 
convoluta  erat.  Manus  et  brachium  sinistrum  ad  cubiti 

i 

plicam  usque  tantam  offerebat  molem,  ut  se  nec  flecti, 
nec  sursum  tolli  ullo  modo  pateretur.  Maxima  tumo¬ 
ris  circumferentia  20  pollices  parisienses  aequabat.  Cutis , 
rubore  erysipelatoso  induta ,  tensa ,  dura  et  splendida 


10 


erat,  nec  non  tuberculis  angularibusque  excrescentiis 

notata ,  qualia  et  in  Elephantiasi  observantur.  Levis 

* 

membri  attactus  notabilem  excitabat  dolorem.  Cum  igi¬ 
tur  tam  infaustam  speciem  praeberent  symptomata,  spes 
optata  vitam  aegrae  servandi  minime  affulsit. 

Quum  constanter  qualecunque  assumere  nutrimentum 
recusaret  aegra,  cura  omnis  in  eo  ponebatur,  ut  ei  per¬ 
suaderetur  a  tenaci  esse  desistendum  proposito,  quod 
vix  obtineri  potuit.  Solum  enim  infusum  caffeae ,  vitello 
ovorum  mixtum,  assumebat;  neque  sine  magna  data 
opera  licuit  clysmatibus  et  inprimis  larga  dosi  olei  Ri¬ 
cini  ipsi  procurare  sedes.  Ipsa  brachii ,  fere  linea  recta 
ad  terram  pendentis ,  molesta  positio  omnem  quietem  et 
somnum  patienti  denegabat,  unde  vires  ejus  insigniter 
collabebantur ,  quibus  succurri  non  poterat.  Praeterea 
animus  summopere  torquebatur ;  magna  anxietas ,  ner- 
veique  systematis  affectiones  sese  manifestabant ,  quibus 
vero  cum  levamine  nervinum  sedans  apponebatur. 

In  hac  morbi  conditione  periculosa  cl.  Promotor  sta¬ 
tuebat  incidere  manum  tumidam ,  eo  consilio ,  ut  magis 
observaretur  morbi  natura,  simulque ,  si  fieri  posset, 
aegrae  levaminis  nonnihil  procuraretur. 

Die  24o  mensis  Maji  tres  incisiones  ad  manus  dorsum 

factae  sunt.  Prima  incisio  erat  inter  ossa  metacarpi  pol¬ 
licis  et  digiti  indicatoris ,  altera  inter  ossa  metacarpi 
digiti  medii  et  annularis ,  tertia  inter  ea  digiti  annula¬ 
ris  et  auricularis.  Quaeque  incisio  longitudinem  ha¬ 
bebat  duorum  pollicum ,  profunditatem  vero  unius.  Hiatus 
marginum  vulneris  insignes  erant ,  qui  dein  eandem  ser¬ 
vabant  distantiam.  Sanguinis  profluvium  multo  cum  sero 
mixti  ingentis  erat  quantitatis ;  utriusque  copia  aesti¬ 
mari  poterat  ad  14  uncias  medicinales.  Cum  summis 
illis  anxietatibus  aegra  adhuc  cruciaretur ,  nervinum  se¬ 
dans  iterabatur. 

Operatio  chirurgica  eum  obtinebat  effectum ,  ufaegrota 
non  solum  jam  tenere  posset  lectum ,  animumque  pau¬ 
lisper  recreare  quiete ,  verum  etiam  toleraret  positionem 
brachii  magis  elevatam.  Quoniam  vero  alicujus  esset 
momenti  seri  exsudati  seu  potius  exstillati  determinare 

quantitatem ,  hinc ,  ut  id  facilius  et  accuratius  obtineri 

/ 

posset ,  brachium  panno  e  materie  confecto  elastica  in¬ 
volvebatur.  Exstillatione ,  etsi  tarda,  per  tres  dies  non 
interrupte  pergente,  quantitas  seri  sanguinolenti  certe 
libras  aequabat  duas  et  ultra.  Manus  ad  oculum  detumes¬ 
cebat,  ejusque  epidermis,  cutis  anserinae  ad  instar,  con¬ 
trahebatur.  Multum  vero  aberat,  ut  manus  suam  reciperet 

formam  naturalem;  tumoris  enim  circumferentia  satis  no¬ 
tabilis  remanebat. 

s 

Incisiones  absque  praegressa  caruncularum  formatione 
ad  sanationem  tendebant ,  telaque  cellularis  ab  utroque 
latere  concrescebat ,  ita  ut  nihil  conspiceretur ,  nisi  tres 
sulci  superficiales,  diu  post  pus  etiam  fundentes. 

Siquidem  denuo  insultus  epileptici  repeterentur,  ma¬ 
nusque  tumor  non  imminueretur ,  haud  improbanda  vi¬ 
debatur  suspicio ,  horum  phaenomenorum  causam  poni 
debere  in  infarctu  abdominali ,  ad  quem  antea  Clar. 
Promotor  animum  jam  adverterat;  qua  de  re  eum  de¬ 
bellare  statuit  remediis  cathartico-resolventibus.  Hinc 

/ 

propinabatur  decoctum  Fructuum  Tamarindorum  cum 
Sulphate  sodae.  Effectus,  quos  administrata  medica¬ 
menta  edebant,  omni  exspectatione  majores  erant,  in¬ 
genti  enim  copia  induratae  foetidissimaeque  faeces 
evacuabantur.  Manus  tumida  ad  dimidium  voluminis  re¬ 
ducebatur.  Vires  vitae  resuscitabantur;  omnisque  habitus 
in  melius  vertebatur.  Status  torpidus ,  in  quo  hucusque 
versata  fuerat  aegra ,  loco  cedebat  magis  erethico ;  appe¬ 
titus  ciborum  magis  magisque  adaugebatur.  Aegra ,  quae 
antea  nil  nisi  infusiones  caffeae ,  cum  ovi  vitello  et  lacte , 
ferre  potuit,  nunc  alimenta  solidiora  optime  ingerebat. 

Ast  hic  felix  processus  uno  quasi  momento  perturba¬ 
batur.  De  novo  manus  et  antibrachium  sinistrum  intu¬ 
mescebant.  Hujus  phaenomeni  infaustissimi  causam  re¬ 
petendam  esse  ex  adaucta  stimulorum,  in  abdomine 
haerentium,  sine  dubio  suspicari  licuit,  quum  aegra  as¬ 
suefacta  esset  remediis  purgantibus ,  quamobrem  remediis 
antea  laudatis  purgantia  fortiora  adjungebantur;  hisce 
enim  substituebantur  pulveres  foliorum  sennae.  Alvus 
inde  copiose  evacuabatur ,  similiter  et  manus  et  antibra¬ 
chium  iterum  detumescebant,  adhibitaque  fascia  com¬ 
primente  fere  ad  statum  normalem  reducebantur.  In  dies 

aegrae  vires  redibant;  sensim  sensimque  non  tantum  ejus 

% 

pristina  restituebatur  sanitas ,  multis  morbis  antea  tur¬ 
bata  ,  sed  longe  melioris  erat  conditionis.  Unum  vero 
symptoma  magnopere  infaustum  sese  adhuc  offerebat , 
processus  nempe  inflammatorius  ad  partem  brachii  in¬ 
feriorem ,  imprimis  ad  articulum  manus,  perstabat,  fle¬ 
xoresque  digitorum  contrahebantur.  Metus  non  vanus 
erat ,  ne  eadem  phaenomena  ,  in  manu  dextra  observata  , 
etiam  in  sinistra  exorirentur;  contractionis  signa  mani¬ 
festo  modo  se  declarabant  ad  digitum  auricularem,  me¬ 
dium  et  pollicem.  Flexor  longus  digitorum  superiora 
versus  ad  articulum  manus  ad  attactum  valde  dolebat. 

Eventus  tamen  felicissimus  erat.  Applicatis  hirudini¬ 
bus,  iteratis  vicibus,  non  immediate  ad  loca  dolorifica, 
quae  inflammatione  erysipelatosa  notabili  erant  corrupta , 
verum  in  vicinitate ,  remittebant  dolores.  Per  longum 
tempus  brachium  et  manus  lateris  sinistri  proclivia  erant 
ad  novas  exsudationes  in  tela  cellulari ,  ergo  ad  novam 
tumescentiam ;  ipsa  aegra  etiam  prona  in  novis  insulti¬ 
bus  epilepticis ,  sed  haec  omnia  sensim  sensimque  emen¬ 
data  sunt  bona  diaeta,  stricto  vitae  regimine,  inprimis 
adhibitis  remediis,  quae  alvum  leniter  ducunt,  ita  ut 
aegrota,  antea  adeo  misera,  hodie  optime  sese  habeat. 


EPICRISIS. 


Absoluta  iam  historia  morbi ,  quem  in  Clinico  chirur¬ 
gico  nostrae  academiae  observare  posse  nobis  contigit, 
haud  incongruum  esse  duximus ,  Epicriseos  instar ,  primo , 
quasdam  ab  auctoribus  cum  publico  communicatas  hi¬ 
storias  nostrae  adiungere ,  cum  observationes  hujus  morbi, 
extremitates  superiores  invadentis,  ad  casus  pertineant 
rariores.  Porro  investigandum  erit ,  quaenam  corporis 
humani  organa  ad  morbum  nostrum  contrahendum  prae 
aliis  sint  disposita.  Ut  praeterea  videamus  de  sympto¬ 
matibus  ,  nec  non  de  iis ,  quae  cadaverum  autopsia 
de  huius  morbi  sede  et  natura  nobis  docuit;  est  haec 

disquisitio  anatomico-pathologica,  quae  nostro  tempore 
imprimis  medicos  occupat.  Inquirendum  insuper ,  ex 
quibus  causis  morbus  probabiliter  originem  habere  so¬ 
leat.  Tandem  breviter  quaedam  monenda  videantur  de 
morbi  curatione  rationali. 


Casus  rariores  enarrantur ,  ab  auctoribus 
propositi ,  elephantiasis  artus  superiores 

occupantis . 

'  -  .  ■  -  -  '  / 

Pertinent  omnino  ad  casus  rariores,  quae  ab  aucto¬ 
ribus  expositae  sunt  historiae ,  de  Elephantiasi  artuum 
superiorum.  Egregium  exemplar  a  dexterrimo  chirurgo 
G  h  a  p  u  s  i  o  cum  publico  communicatum  est.  «  Superiori , 
(inquit),  anno  venit  ad  me  paupercula,  ex  pago  Ghamdoro  , 
in  Praefectura  Bellicensi ,  Antoine  Janins  nomine , 
sexagenaria ,  laborans  tumore  ingenti  brachii  sinistri , 
et  ita  quidem ,  ut  circumferentia  brachii  spithamas  tres , 
hoc  est,  dimidiam  circiter  partem  ulnae  parisiensis 
aequaret.  Abhinc  annis  autem  quinque  ita  accrevisse 
referebat.  Tumor  circa  finem  musculi  deltoidis  incipie¬ 
bat  ,  qua  in  parte  etiam  plus  doloris  aderat.  Durus  erat , 

neque  digito  compresso  cedebat,  ut  solet  fieri  in  oede¬ 
mate.  Color  fere  naturalis  erat,  nisi  quod  aliquan¬ 
tulum  ad  rubedinem  pergeret.  Nonnumquam  pruritus 
et  pustulae ,  ex  quibus  ichor  subtilis  et  flavus  exstil¬ 
labat  ,  superveniebant.  Mansit  illa  apud  nos  per  menses 
tres.  Interim,  praeparato  et  expurgato  corpore,  cauteriis 
potentialibus  tumorem  aperui,  sed  nihil  praeter  pus,  uti 
ex  aliis  quoque  fonticulis ,  exstillavit.  Cataplasmata  quo¬ 
que  emollientia ,  discutientia  ,  et  resolventia  applicui ; 
quibus  omnibus  cum  nihil  me  efficere  viderem ,  suasi , 
ut  in  posterum  nihil  amplius  tentaret ,  quapropter  ad 
suos  rediit.  Brachium,  quod  admiratione  non  caret,  a 
deltoide  usque  ad  humerum  et  collum ,  uti  et  circa  car¬ 
pum  ,  alteri  brachio  vix  absimile  erat ,  quemadmodum 
ex  annexa  figura  apparet».  Legitur  hic  casus  memora¬ 
bilis  in  Fabritii  Hild  a  ni  epistola,  de  monstroso  bra¬ 
chio  ad  Casparum  Bauhinum  missa.  Quae  huic 
observationi  adjuncta  est  delineatio,  cum  nostra  haud 
una  ratione  convenit1). 

A  doctiss.  J.  Henseler  sequens  non  minus  notatu 


1 )  Vid.  Guilielmi  Fabricii  Hildani  opera  observationum  et  curatio- 
nurq  chirurgicarum,  Francofurti  1682,  f°.  observ.  69,pag.  341 — 342. 

dignus  refertur  casus :  «  Mulier  quaedam  plebeia  ,  habi¬ 
tus  plethorico-cacochymici ,  annorum  63 ,  jam  a  teneris 
duriori  victu  vitaeque  genere  usa,  atque  in  lavandis 
linteamentis  aedibusque  verrendis  victum  quaerens ,  in 
juventute,  ob  menstruorum  irregularium  vitia,  saepius 
fluore  albo  laboraverat ;  praeterea  quoque  plus  semel , 
erysipelate  tam  capitis ,  quam  ejusdem ,  de  quo  sermo 
nunc  est,  sinistri  nempe  brachii,  misere  vexata  fuerat. 
Cum  vero  matrimonium  iniisset ,  pristinum  adsuetumque 
antea  vitae  genus  neutiquam  mutavit,  sed  fortuna  haud 
meliori  adstricta ,  in  primo  puerperio ,  nodos  in  mam¬ 
mis  valde  duros  experta  fuit ,  qui  tamen  brevi  temporis 
spatio  rursus  discussi  fuere.  Ast  cum  annorum  suae 
aetatis  46  mensium  fluxus  naturalis  plenarie  emansis¬ 
set  ,  accidit ,  ut  denuo  tubercula  quaedam  in  mammis 
perciperet ,  quae  tamen  numquam  legitimam  atque 
benignam  supurationem  subiere ,  sed ,  serum  saltem 
foetidum  plorando  quasi  transudandoque ,  excrevere. 
Ingruente  vero  provectiori  aetate ,  tubercula  haec  suba¬ 
rescere  ,  et  verrucarum  ad  instar  indurari  visa  sunt. 
Haud  multo  post  tumor  brachii  sequebatur ,  quem  aegra 
pro  erysipelate  sibi  alias  consueto  habuit;  imprimis 

quoniam  post  aliquot  dies  levis  inflammatio  praegressa 

** 

rursus  evanuit.  Idem  malum  per  aliquot  annos  saepius 
revertens  experta  est ,  donec  tandem  tumor  in  singularem, 
icone  expressam ,  formam  magnitudinemque  tantam,  quae 
in  ambitu  unam  et  quartam  ulnae  Ulmensis  partem 
aequaverat,  successive  accreverit.  In  hoc  vero  brachii 
tumore  nulla  quidem  foramina  conspicua  suborta  sunt ; 
serum  tamen  ex  illo  haud  aliter,  quam  olim  e  mammis, 
largiori  tamen  copia ,  effluxit.  Cum  autem  mulier  ista 
malum  inveterasse  sentiret,  ob  curtam  autem  supellec¬ 
tilem,  medici  operam,  quam  inique  formidaverat,  tem¬ 
pestive  requirere  neglexisset,  ad  chirurgum  quemdam 
confugit,  qui,  etsi  morbum  eo  jam  devenisse  perspexerit, 
ut  omnem  ferme  medelam  respuere  videretur ,  nihilo¬ 
minus  tamen ,  ne  miseram  omni  ope  destitutam  relin¬ 
queret  ,  decoctum  quoddam  crebro  potandum  ipsi  pro¬ 
pinavit  ,  quo  adhibito ,  aegrotanti  alvus  leniter  laxata 
fuit,  imo  fluxus  seri  e  brachio  saepius  intermisit ;  mox 
vero  et  quidem  semper  largior  concitatiorque  reversus, 
adeo  ut  tandem ,  uno  die  ad  mensuram  unam  et  supra 
hujus  seri,  praeter  illud,  quod  in  linteis  remanserat, 
excipi  in  vase  potuisset.  Accidit  et  hoc,  quod,  quoties 
serum  solito  non  effluxerat ,  toties  infimus  venter  cum 
pede  hujus  lateris  intumuerint.  Serum  vero  ipsum,  e 

brachio  manans,  adeo  acre  foetidumque  exstiterat,  ut, 
nisi  illud  contrectans  chirurgus ,  statim  post  fasciarum 
applicationem ,  a  manibus  suis  ablueret ,  illico  maculae 
virides  exinde  ipsi  subortae  sint». 

Omnem  quoque  meretur  attentionem,  quod,  subsi¬ 
stente  per  aliquot  dies  per  cutem  seri  effluxu,  bra¬ 
chioque  inde  exsiccato ,  cuticula  quidem  sua  sponte  statim 
renasci  coeperit;  at  vero  sitis  cum  calore  quodam  febrili 
illam  vexavit.  Praeter  haec,  dolorem  numquam  sen¬ 
sit,  neque  etiam  brachium  umquam,  sero  licet  largi¬ 
ter  effluxo ,  detumuit.  His  cum  per  duos  ferme  annos 
condicta  esset  passionibus,  obiit  tandem  satis  placide 
febre  lenta,  hectica,  consumpta,  et,  quod  quidem  do- 
lendum,  citra  praemissam  brachii  praetumidi  sectio¬ 
nem  sepulta  fuit.  Hic  casus  invenitur  in  dissertatione 
J  o  a  n  n  i  s  H  e  n  s  e  1  e  r  i ,  historiam  exhibente  brachii  prae¬ 
tumidi,  defensa  Altorfi  a.  1743  et  inserta  in  collec¬ 
tionem  disputationum  chirurgici  argumenti ,  ab  A,  H  a  1- 
1  er  o  editam  *). 

Auctor  sollicitus ,  quodnam  huic  vitio  nomen  tribuere 


1)  Vid.  Dissertationes  chirurgicae  selectae,  quas  collegit  Alfa,  Hal- 
lerus  Lausannae  1746  .  T.  v.  p.  446. 

posset,  quum  paucos  in  denominandis  tumoribus  ejus¬ 
modi  auctores  praeeuntes  habuerit,  non  haesitat  tamen 
illud  a  vulgaribus  oedematis  speciebus  distinguere  ,  «  ve¬ 
rum  enimvero ,  inquit ,  tam  causa  quam  duratio  tu¬ 
moris  nostri ,  aliaque  cum  illa  conjuncta  symptomata 
novam  suppeditant  rationem,  illum  a  vulgari  oedemate 
decernendi  proprioque  nomine  insigniendi)).  Hinc,  ad 
differentiam  aliarum  oedematis  specierum ,  tumorem 
cognominavit  Chronicum ,  Particularem,  Fixum  ,  Re¬ 
bellem ,  ex  erysipelate  male  curato  natum,  eumque  hoc 
rariorem ,  quo  pauciores  casus  ejusmodi  tumorum  prae¬ 
grandium  observari  solent.  Non  aliter  profecit  Hilda- 
n  u  s  ,  in  descriptione  brachii  tumidi ,  modo  a  nobis  data , 
eum  nominando  monstrosum.  Quo  jure  autem  hoc  no¬ 
mine  tumorem  insigniverit ,  non  est  quod  inquiramus , 
quum  notum  sit ,  monstra  non  per  morbum  fieri ,  sed  nasci 
solere  ,  adeoque  non  nisi  improprie  et  analogice  tantum 
monstrosis,  quasi  difformibusque  membris  adjudicari 
posse ;  verum  si  utramque  morbi  historiam ,  icones¬ 
que ,  quas  ipsius  vitii  dederunt  auctores,  inspiciamus, 
haud  levem  cum  Elephantiasi  Arabum  exhibent  ana¬ 
logiam. 

Diligens  morbi  nostri  observator  doct.  Hendy  plu- 


23 


rimos  enarrat  casus ,  diversis  in  corporis  partibus  ob¬ 
servatos,  quos  collegit  in  insula  Barbados  ,  in  qua  morbus 
ille  endemicus  est  insigniturque  nomine  Morbi  glan¬ 
dulosi  ,  quum  stadium  ejus  invasionis  se  declaret  affec¬ 
tione  glandularum  et  vasorum  lymphaticorum.  Lubet 
tantum  huc  ex  H  e  n  d  i  o  referre  casus  quosdam ,  ad  ex¬ 
tremitates  superiores  visos. 

Puella  quaedam  11.  annorum,  sana,  satis  gravi  defati¬ 
gata  exercitio ,  subito  frigori  se  exponebat ;  mox  inde 
experiebatur  intumescentiam  uriius  glandulae  axilla¬ 
ris,  observabatque  striam  rubram  unius  glandulae 
axillaris,  quae  se  ad  manum  usque  extendebat.  Dolor 
erat  vehemens ,  membrum  que  grandem  in  molem  in¬ 
crescebat;  febris  deinceps  insequebatur.  Nulla  insti¬ 
tuta  fuit  medicatio.  Tumor  intra  unius  mensis  spatium 
penitus  evanuit. 

Alia  puella  24  annos  nata,  firmae  valetudinis,  ab¬ 
hinc  tribus  annis  ,  absque  ulla  causa  cognita,  capiebatur 
hoc  vitio.  Symptomata  localia  sine  ullo  febris  indicio 
sese  manifestabant.  Post  haec  ter  vel  quater  eodem 
modo  tales  patiebatur  morbi  insultus.  Die  15  m.  Julii 
1781  postquam  more  sueto  glandulam  axillarem  intu  ¬ 
mescentem  striamque  rubram  ad  cubiti  plicam  usque  se 

propagantem  viderat,  in  membris  superioribus  sensum 
frigoris  experiebatur;  deinceps  horripilationes  cum  in- 
sequente  calore  accedebant,  et  tandem  paroxysmus  co- 

9 

pioso  cedebat  sudori ,  non  sine  levamine  insigni.  Hic 
morbi  accessus  ante  meridiem  se  declarabat.  Postri¬ 
die  expergefacta ,  a  morbo  se  liberam  sensit ;  bra¬ 
chium  tantum  ad  plicam  cubiti  usque  tumidum  erat. 
Propinabantur  aegrotanti  pilulae  purgantes  et  infusum 
chamomillas  cum  additione  vini  antimonialis  Huxhami, 
Tumor  sensim  imminuebatur.  Saepius  deinceps  ejusmodi 
morbi  insultus  patiebatur  ;  intumescentia  vero  non  ultra 
decem  dies  perstabat. 

Memorabilis  etiam  mihi  visus  est  casus  sequens ,  quem 
aeger ,  hocce  morbo  decumbens ,  in  se  ipso  observans , 
cum  doct.  Hendy  communicavit. 

Post  14  mensium  (scripsit)  moram  in  Insula  Antigoa, 
mense  Julio ,  corripiebar  morbo ,  multam  exhibente  con¬ 
venientiam  cum  febre  intermittente,  adeo  nota  in  Insula, 
quam  inhabitam.  Symptomata  morbi  invasionis  erant  lan¬ 
guor  et  sensus  doloris  in  parte  superiori  brachii  dextri 
ejusque  scapulae.  Postridie  eadem  symptomata  in  regione 
inguinali  et  in  femore  observabam ,  quae  tamen  intra 
quinque  vel  ex  dies  cessabant ;  dolor  in  brachio  adauge- 

batur  maximamque  mihi  afferebat  molestiam.  Praeter¬ 
lapsis  quindecim  diebus,  languor  et  dolor  a  scapula  ad 
manum  usque  extendebantur,  imprimis  internam  bra¬ 
chii  partem  obsidentes ,  quae  tantam  in  molem  accres¬ 
cebat,  ut  fere  angulum  rectum  efficeret  cum  cubiti 
plica,  Quodvis  ad  brachii  extensionem  institutum  ten¬ 
tamen  dolorem  excitabat  atrocem.  Duae  yel  tres  chor¬ 
dae,  tendinum  instar  induratorum ,  conspiciebantur,  quo¬ 
rum  directio  stria  seu  linea  rubra  notata  erat,  quae  ad 
digiti  attactum,  chordam  simulabat  duram,  nodulis  seu 
tuberculis  parvis,  per  intervalla  duorum  vel  trium  pol¬ 
licum  obsessam. 

Brachium ,  primis  quindecim  diebus ,  detumescere  coe¬ 
perat;  ast  subito  et  tumor  et  inflammatio  gravis  ad 
scapulam  exoriebantur,  quae  intra  decem  dierum  spa¬ 
tium  ,  per  digitorum  extremitates  diffusa ,  disparuere. 

Symptoma  illud  languoris  et  stuporis,  decursui,  ut 
mihi  relatum  erat,  febris  intermittentis  proprium,  nul¬ 
latenus  in  membro  affecto  observabatur ;  contra  vero 
levis  attactus  ingentem  adducebat  dolorem.  Tumore  dis¬ 
sipato,  membri  contractio  sensim  imminuebatur,  ple- 
nusque  manus  usus  reddebatur.  Durante  hoc  mor¬ 
bo  vix  febre  decubui ,  saltem  haud  graviori ,  quam 

aequalis  doloris  et  inflammationis  gradus  in  aliis  excitat 
morbis. 

Ubi  perveneram  ad  insulam  Barbados  ,  denuo  mense 
Septembri  redibant  languor  et  sensus  doloris ,  nunc  bra¬ 
chium,  nunc  femur  infestantes ,  tamen  intra  5 — 6  dies  de¬ 
siere  ,  nec  tumor  ullus ,  nec  membri  contractio  aderat. 
Mense  Februario  de  novo  me  invadebant  symptomata 
memorata ,  quorum  diuturnitas  et  impetus  minores  erant ; 
contractio  enim  membri  levis  erat ,  et  tumor ,  qui  non 
ultra  cubiti  plicam  extendebatur ,  brevi  post  disparebat. 
Sanatio  brachii  intra  15  dies  obtinebatur1). 

Nuperrime  in  Germania  sequens  Elephantiasis  casus 
ad  brachium  sinistrum  observatum ,  cum  publico  com¬ 
municatus  est. 

Foemina  erat  69  annos  nata,  constitutionis  tenerae 
et  gracilis,  temperamenti  atrabilaris ;  faciei  color  palli¬ 
dus  et  subflavescens.  Fluxus  menstruus,  quamvis  parcus 
ac  quodammodo  irregularis,  ad  56  annum  perstiterat; 
quo  vero  tempore  absque  ullo  fere  incommodo  cessabat. 


1)  Vid,  A.  Treatise  on  the  glandular  disease  of  Barbadoes  in  8°,  trad. 
de  1’anglaise,  par  Alard,  dans  les  mem.  de  la  societe  med.  d’emulat. 
tom.  IV,  pag.  109  et  seq. 

Abhinc  pluribus  annis  laborare  inceperat  affectione 
rheumatica  brachii  sinistri ,  Gastralgia  periodica ,  dolo¬ 
ribus  in  regione  dorsali  continuis ,  qui  ad  occiput  usque 
propagabantur;  praeterea  tussi  vexabatur  sicca  ,  continua, 
suspicionem  movente  praesentis  phthiseos  pulmonalis. 
Mense  Januario  a.  1838,  eam  corripiebat  Apoplexia  ner¬ 
vosa  ,  quam  brachii  sinistri  paralysis  insequebatur.  Post 
duos  inde  dies  brachium  oedemate  afficiebatur ,  cutis , 
colore  induta  erythematoso,  tensa  reddebatur,  bullu¬ 
lisque  obtegebatur  miliaribus,  e  quibus  ingens  effluebat 
copia  humoris ;  non  diu  post  color  cutis  evadebat  sub- 
violaceus.  Pulsus  ad  arteriam  radialem ,  ob  insignem 
tumorem  cutisque  antibrachii  tensionem,  tactu  percipi 
non  poterat. 

Dolores ,  imprimis  noctu  ,  exoriebantur  vehementes  lan- 
cinantesque,  per  totum  brachium  sese  extendentes. 
Tumor,  ad  attactum  dolorificus ,  indurescebat ;  post  plu- 
res  autem  septimanas  mollior,  pulpae  ad  instar,  redde¬ 
batur,  imo  aspectum  praebebat  leviter  sphacelosum. 
Tumoris  sedes  erant  antibrachium  et  imprimis  ipsa  ma¬ 
nus  ;  dein ,  sub  continuo  voluminis  augmento ,  tumor 
nodulis  et  squammis  obtegebatur.  Cutis  griseo  tingeba¬ 
tur  colore,  quibusdamque  in  locis  rimae,  pus  tenue  et 

odore  acre  fundentes ,  conspiciebantur»  Pars  manus  dor¬ 
salis  crassis ,  siccis ,  cortici  arborum  haud  absimilibus 
tegebatur  squammis.  Incrassati ,  fissi  et  squammosi  erant 
digitorum  ungues ,  quales  observantur  in  animalibus  rapa¬ 
cibus.  Loca  epidermide  orbata  aspectum  habebant  erythe¬ 
matosum.  Largus  et  ad  duos  pollices  profundus  pone 
manus  radicem  aderat  hiatus  ,  cujus  fundus  madidus  erat 
et  rubore  perfusus.  Haec  morbi  conditio  per  plures  per¬ 
stitit  menses,  donec  tandem  ex  universa  humorum  jac¬ 
tura  vires  collaberentur;  oedema  pedum  febrisque  he- 
ctica  cum  dyspnoea  sese  evolvebant,  quae,  die  15  m. 
Novembris ,  mors  insequebatur ,  finem  imponens  vitae 
aerumnis. 

Examen  anatomicum  brachii  sequentia  docuit:  cutis 
ad  incisionem  erat  dura  et  coriacea;  tela  cellularis  in 
massam  conversa  lardaceam;  vasa  lymphatica  distensa; 
venae  varicosae ;  glandulae  axillares  tumefactae ;  quae 
eas  obtegebat  cutis ,  profunde  colorata.  Ulterior  ca¬ 
daveris  investigatio  non  est  instituta. 

Sequentia  insuper  de  hoc  morbo  ab  observatore  sunt 
relata.  Ultimis  vitae  diebus  aegrae  somno  frui  non  li¬ 
cuit.  Appetitus  erat  bonus.  Animi  facultates  integrae. 
Antagonistica  actio  observabatur  organa  uropoetica  inter 

et  exanthematis  formam;  adaucta  enim  in  brachio  hu¬ 
moris  secretione,  urinae  evacuatio  supprimebatur,  et 
vicissim,  cessante  humoris  in  brachio  effluxu,  solito  co¬ 
piosior  erat  urinae  emissio. 

Medicatio  eo  scopo  instituebatur,  ut  processus  cutis 
vegetationis  luxurians  seu  singularis  ejus  metamorphosis 
perverteretur.  (Graeci ,  monente  auctore ,  eam  vocant  Ele- 
phantiasin ;  Brechet  et  Alibert  vero  Scleremiam). 
Interne  diuretica  administrabantur ,  topicae  infrictiones  , 
fomentationes  excitantes,  et  fasciae  comprimentes,  major  ut 

provocaretur  resorptio ;  quae  tamen  omnia  ob  aetatem  pro- 

» 

vectiorem ,  vitalitatis  gradum  minorem  statumque  cache¬ 
cticum,  quibus  vita  specifice  mutata  erat,  irrita  erant. 

Quum  nec  affectiones  cutaneae  morbum  praecessissent , 
nec  haeriditaria  dispositio  ad  talem  morbi  speciem  con¬ 
trahendam  aegrotanti  inhaereret ,  hinc  morbi  natura  ve¬ 
risimiliter  quaerenda  est  in  congestione  vasorum  capilla¬ 
rium  subcutaneorum  abnormi ,  adducta  ex  obliteratione 
venarum  et  varicibus ,  quo  factum  est ,  ut  brachium  in 
majorem  duceretur  activitatem,  indeque  provocata  sit 
et  cutis  et  telae  cellularis  intumescentia.  Similes  causas 
Bouillaud  et  Biett  observarunt.  Pariter  in  censum 
venire  debent  actio  nervorum  laesa  ,  diuturnae  membri 

affectionis  rheumaticae  sequela,  ac  dolores  continui  in 
regione  dorsali ,  quae  sine  dubio  ut  causae  concurrentes 
brachii  paralyseos  habenda  sunt. 

Mensura  brachii  et  manus  in  sua  conditione  morbosa 
sequens  erat: 

Circumferentia  pollicis  aequabat  pollices  6 ,  digiti  me¬ 
dii  et  indicatoris  poli.  8.  Digiti  annularis  et  auricularis 
accretorum  mensura  dari  non  poterat,  verosimiliter  ob 
hanc  accretionem.  Manus  ambitus  erat  l1/*  pedis,  et 
brachii,  paululum  supra  radicem  manus,  12  pollicum, 
ante  cubiti  plicam  14  pollicum,  et  infra  insertionem 
deltoidis  8.  Squammae  diversae  erant  magnitndinis ; 
aliae  lentis  magnitudinem  referebant,  aliae  vero  aequa¬ 
bant  illam  nummi  speciem,  quae  Borussice  dicitur  Drei- 
Kreuzer-Stiick *). 

Tandem  breviter  mihi  memorare  liceat  casum,  a  doct. 
Alard  observatum,  suo  pondere  enormi  mirabilem.  Vi¬ 
tium  obsedebat  brachium  dextrum,  illudque  tale  in 
volumen  adducebat ,  ut  ducentas  penderet  libras  Ge- 


1)  Merkwiirdiger  Fall  einer  Elephantiasis-artigen  Armgeschwulst. 
Yom  Herrn  Roecker  in  Ludwigsburg ,  in  Journal  von  C.  F.  von 
Grafe  und  von  Walther,  fur  Chirurgie  und  Augenheilkunde , 
fom,  29.  p.  2.  1840. 


nuenses.  Serum,  brachio  tumido  contentum,  aestimari 
poterat  ad  80  libras. 

Instituta  brachii  sectione,  illaesa  inveniebantur  nervi 
atque  vasa  sanguifera ;  vasa  lymphatica  dilatata  lympha 
scatebant  *). 


1)  De  Pinflammation  des  vaisseaux  absorbans  lymph.  derm.  et  sous- 
cutanees  pag.  191. 


Investigatur  ex  historia ,  quaenam  corporis 
humani  partes  ad  Elephantiasin  prae 
eaeteris  sint  dispositae . 

Prae  eaeteris  corporis  partibus  longe  frequentius  hoc 
Titio ,  aspectu  horrido ,  laborant  extremitates  inferiores. 
Ratio  quidem  haud  obscura  esse  videtur,  si  cogite- 
mus ,  in  his ,  praeter  alias  permultas ,  quas  cum  eaeteris 
partibus  communes  habent,  causas,  singularem  repe- 
riri  dispositionem.  Venosa  nempe  circulatio  multo  tar¬ 
dior  in  iis  perficitur ,  unde  facilius  oriuntur  quacunque 
de  causa  congestiones  stasesque  sanguinis ,  quibus  vasa 
obstruuntur  aut  obliterantur ,  cum  insequente  partium 
adjacentium  infiitratione ,  quae  sine  dubio  illud  malum 
afferre  valent. 

Saepius  unum  tantum  membrum  afficitur ,  licet  utrum» 
que,  aut  successive  unum  post  alterum  morbo  laborare 
possit.  Vix  planta  pedis ,  utpote  compactiori  gaudens 
tela  cellulari ,  corripitur.  Articulus  tumori  proximus 
contrahitur  flectique  nequit ,  unde  non  tantum  forma 
pedis  sed  etiam  gressus  exacte  simulant  pedem  elephanti; 
qua  de  causa  non  immerito  nomen  Elephantiasis  huic 
morbo  datum  est. 

Quam  plurimos  morbi  casus  ad  extremitates  inferiores 
occurrere ,  eosque  ab  observatoribus  collectos  esse ,  ex 
dictis  sponte  liquet ;  verum  intra  pagellarum  angustias 
hi  omnes  referri  non  possunt.  Praestat  igitur ,  ut  lecto¬ 
rem  mittamus  ad  eorum  historiam  prolixiorem ,  datam  a 
viris  doct.  Hendy1),  Bouillaud2),  Fabre3),  Rai- 
jer4),  Gaide5),  Alard6),  aliisque ,  qui  in  eorum 
colligendis  observationibus  sedulo  operam  navarunt. 

Attamen  a  scopo,  quem  in  hoc  conscribendo  speci¬ 
mine  mihi  proposui,  aberrarem,  si  eos  casus,  rarius  ad 

1)  Lib.  cit.  tom.  IV,  pag.  109,  imprimis  obs.  6. 

2)  Arch.  gen.  de  Med.  tom.  VI ,  pag.  56  et  567. 

3)  Observ.  de  l’Eleph.  des  Arabes  in  Rev.  Med.  Octobre  1830. 

4)  Dict.  de  Med.  en  15  vol.  Artic.  Eleph.  tom.  VII,  pag.  35. 

5)  Arch.  gen.  de  Med.  tom.  XVII,  pag.  533—557. 

6)  Op  cit. 

alias  corporis  partes  visos ,  penitus  praeterirem ;  ergo 
sequentia  de  hoc  argumento  in  medium  proferre  liceat. 

Scroto  hujus  vitii  immunitatem  non  dari ,  plura  exem¬ 
pla  abunde  indicabunt. 

Cum  publico  communicata  est  sequens  historia  a  doct. 

H  e  n  d  y.  Vir  quidam  nobilis ,  paterfamilias ,  hoc  mo- 

\ 

lesto  vitio  vexabatur  ad  scrotum ,  quod  immane  exhibe¬ 
bat  volumen.  Postquam ,  per  intervalla  brevia ,  plures , 
febre  stipatos ,  morbi  sustulerat  aggressus ,  scrotum  in¬ 
signi  tumore  et  inflammatione  afficiebatur.  Cataplas¬ 
mata  et  fomenta  emollientia  topice  adhibita  vix  adfere- 
bant  levamen.  Anno  1774  aegrotans  denuo  memorata 
experiebatur  symptomata.  Scrotum  inde  gravissimam 
inflammationem  et  expansionem  patiebatur.  Subito ,  tem¬ 
pore  matutino,  expergefactus  ab  humore  in  lectum  ef¬ 
fuso,  comperit,  illum  per  scroti  cutis  fissuram  esse  eva¬ 
cuatum,  Sex  fere  uncias  humoris  partim  limpidi ,  partim 
sanguine  tincti ,  adhuc  colligere  potuit.  Medicus  dum 

i 

visitaret  aegrum  ,  invenit  liquorem ,  vix  per  horam  in 
vase  collectum,  coagulatum,  ad  aspectum  lacteum ,  alio¬ 
que  humore  coagulato ,  livido ,  intermixtum.  Paucis 
praeterlapsis  mensibus  novi  accessus ,  quos  similis  e 
scroto  evacuatio  comitabatur ,  exorti  sunt ;  quibus  tan- 


35 


dem  sanatis  scrotum  ad  suam  reductum  est  formam  nor¬ 
malem,  nec  amplius  aegrum  hoc  vitium  infestavit1). 

A  doct.  Delpech  refertur  casus  memorabilis  viri 
35  annorum.  Abhinc  10  annos,  aegri  scrotum  hoc  vitio 
laborare  coeperat;  ejus  cutis  deinceps  dura,  crassa,  et 

tuberculosa  evaserat  rimisque  fissa  profundis.  Intume- 

✓ 

scentia  antea  pulposa,  facta  erat  consistentia  dura,  li¬ 
brasque  aequabat  sexaginta.  Penis  et  testiculi  hac  massa 
enormi  tegebantur.  Tumor  in  tres  massas  inaequales 
videbatur  esse  divisus ,  quarum  duae  scroti  partes  occu¬ 
pabant  laterales ,  et  tertia  partem  anticam ,  in  qua  con¬ 
spiciebatur  species  umbilici,  exitum  praebentis  urinae2). 
Aeger  nec  accessus  erysipelatosos ,  quos  Kaempfer3) 
in  simili  observavit  casu  ,  nec  febrem  ,  quam  exsurgentem 
vidit  H  e  n  d  y  in  casu  supra  memorato  ,  expertus  est.  Dis¬ 
secto  tumore  degenerationes  cutis  et  telae  cellularis  scroti 
inventae  sunt ;  caetera  generationis  organa  intacta  erant. 

In  alio  casu  hujus  vitii  scrotum  afficientis ,  a  doct. 
Alard  exposito,  penis  et  testiculi  vestigia  offerebant 


1)  Hendy,  lib.  cit.  obs.  21  ,  pag.  135. 

2)  Vid.  chir.  cliniq.  tom.  II,  pag.  8. 

3)  Araoen.  exot.  fasc.  3 ,  observ.  8 ,  pag.  557. 

morbosa.  Autopsia  sequentia  satis  curiosa  dabat  phae¬ 
nomena  :  praeter  scroti  cutis  et  telae  cellularis  degene¬ 
rationes  ,  testiculi  aeque  ac  caeterae  partes  tumescebant. 
Testiculus  dexter ,  tunica  sua  vaginali  denudatus,  ovi  an¬ 
serini  magnitudinem  referebat.  Tripartitus  erat;  pars 
superior  et  inferior  humorem  continebant  gelatinosum , 
partem  vero  centralem  corpus  obsidebat  nucis  magni¬ 
tudinem  aequans;  vasa  deferentia  intacta  in  eo  termina¬ 
bantur.  Tunica  albuginea ,  multo  crassior  quam  in  statu 
sano ,  in  se  tenebat  fluidum  quoddam ,  in  loculamentis 
inclusum ,  pallidi  coloris.  Quantitas  seri ,  ex  tunica  va¬ 
ginali  testiculi  sinistri  incisa  effusi ,  ad  duas  mensuras 
Francicas  (litres)  aestimari  poterat.  Caetera  eadem  obser¬ 
vabantur  ac  in  latere  opposito.  Penis  suo  dermate , 
crassitiem  exhibente  trium  digitorum ,  denudatus,  formae 
et  magnitudinis  fere  erat  naturalis.  Corporis  cavernosi 
inflatio,  quam  facile  sanum  patitur,  non  successit.  Nul¬ 
lum  laesionis  signum  reliqua  corporis  organa  prae  se  fe¬ 
rebant  ,  excepto  rene  dextro ,  cujus  ulceratio  certe  fuit 
mortis  causa1).  Non  me  liceat  in  hocce  casu  concludere 


1)  De  1’inflammation  des  Vaisseaux  absorfo. 

triplicem  adfuisse  elephantiasin ,  scroti ,  testiculorum  et 
penis?  Haec  duo  posteriora  organa  malo  affici  posse, 
statim  exemplis  illustrare  conabimur. 

Unum  sed  valde  memorabile  ex  pluribus ,  a  Lar- 
r  e  y  observatis  casibus,  huc  adducere  liceat.  Vir  sexage¬ 
narius  ,  constitutionis  debilis ,  cachecticus ,  viribus  ex¬ 
haustus,  visum  ex  opthalmia  chronica  amiserat,  ejusque 
extremitates  inferiores ,  nostro  correptae  morbo ,  ingentis 
erant  voluminis.  Scroti  tumor,  quamvis  bilance  exa¬ 
minari  non  posset ,  certe  50  aequabat  Kilogrammata. 
Formam  habebat  ovalem.  Media  pars  ejus  circumferen¬ 
tiae  inferior  tuberculis  rugosis ,  crustis  flavis ,  sulcis 
sinubusque  erat  notata.  Aliis  in  locis  ejus  cutis  pres¬ 
sioni  non  cedebat,  in  aliis  consistentiae  mollioris  erat. 
Nulla  in  scroto  percipiebatur  fluctuatio;  peripheria  co¬ 
lore  induebatur  subfusco.  Ad  partem  tumoris  me¬ 
diam  et  anteriorem  conspiciebatur  apertura  oblonga, 
marginibus  cincta  callosis  et  crassis ,  a  praeputio  for¬ 
matis.  Haec  apertura  erat  introitus  urethrae,  se  oblique 
superiora  versus  et  retrorsum  dirigentis  ad  pubem.  Cor¬ 
pus  cavernosum  anteriora  versus  ad  centrum  pedun¬ 
culi  tumoris  tactu  percipiebatur.  Testiculi  lateraliter 
siti  et  postrorsum  positi,  videbantur  intacti.  Funiculus 

spermaticus ,  ab  utroque  latere  ,  voluminis  ingentis  ,  so¬ 
lito  longior  erat.  Arteriarum,  quarum  pulsatio  adspici 
poterat ,  lumen  adauctum.  Abdominis  tegumenta  ex¬ 
tensa  tumoris  magnitudini  se  accommodabant,  ita  ut 
pars  regionis  pubis  pilosa,  e  suo  loco  inferiora  versus 
dimota ,  locum  cederet  umbilico.  Haec  massa  enormis 
sustinebatur  suspensorio,  nec. aliud  aegrotanti  inferebat 
incommodum ,  quam  quod  suo  pondere  gressum  redde¬ 
ret  molestum1). 

P.  Maza  r  et  societatis  Jesu  presbyter,  missionarius 
in  urbe  Pondicheri,  miserat  ann.  1710  ad  Doct.  Dionis 
iconem  scroti  volumine  mirandi.  Altitudo  ejus  erat 
1  pedis  6  pollicum  3  linearum.  Circumferentia  3  pedum 
6  pollicum  7  linearum.  Libras  pendebat  sexaginta2). 

Non  minus  stupendum  scroti  volumen  visum  est  in 


1)  Vid.  Campagnes  d’Egypte ,  tom.  IV,  pag.  123. 

Improprie  nomen ,  sareocele ,  huic  vitio  imposuisse  videtur  Ch 
auctor ,  certe  ad  exemplum  aliorum  auctorum  ,  qui  ad  libitum  sarco- 
celes  nomine  designarunt  indurationem ,  fungum ,  scirrhum  testicu¬ 
lorum  ,  hoc  nomine  usus  est  ad  interpretandam  insignem  et  deformem 
scroti  distensionem ;  verosimilius  autem  haec  affectio  morbosa  nomi¬ 
nari  meretur  elephantiasis,  quia  in  iis  regionibus,  in  quibus  sarocele 
observatur ,  endemica  est ,  et  aegri  sareocele  affecti  fere  omnes  ele¬ 
phantiasis  vestigia  gerunt  ad  extremitates. 

2)  Dionis.  Cours  d’Operations.  Edition  2e,  pag.  373, 

quodam  individuo  Tolosano ,  de  quo  specialis  facta  est 
mentio.  Tumor  scroti  proportiones  exhibebat  enormes, 
de  quo  sequentia  enarrat  Geleb.  Alibert:  ale  malade 
allait  et  revenait ;  il  etait  d' une  activite  conti- 
nuelle.  Se  trouvait-il  fatigue ,  il  se  mettait,  pour  ainsi 
dire ,  a  califourchon  sur  la  tumeur ,  et  s\j  reposait 
comme  sur  une  siege.  Il  pouvait  prolonger  long- 
ternps  cette  position ,  sans  eprouver  ni  douleur  ni 
malaise :  Vexperience  meme  liji  avait  appris ,  que 
d etait  le  meilleur  moyen  de  faire  cesser  des  tiraille- 
ments  penibles ,  qiCil  ressentait  par  intervalles  dans 
cette  vaste  tumeur .  Chose  digne  de  r  emar  que ,  que 
plusieurs  des  malades ,  dont  on  a  puhlie  l  oh  servat  ion  ? 
ont  conserve  long-temps  encore  la  f acuit  e  generatrice» . 

Testiculos,  ut  jam  verbo  monuimus,  non  impune  abire, 
sequens  evincet  historia  ex  Hendio  desumpta.  Vir 
quidam,  40  annos  natus,  post  moram  13  annorum  in 
insula  Barbados ,  bis  hujus  vitii  insultui  expositus  fuit, 
Bini  insultus  testiculos  infestabant  die  3°  mensis  Apri¬ 
lis  a.  1782.  Sensum  ingratum  et  dolorem  experiebatur 
aeger  in  testiculo  morboso ;  glandulae  inguinales  ejus¬ 
dem  lateris  obstruebantur.  Elapso  horae  spatio  horripi¬ 
lationes  sentiebantur,  renesque  vehementi  afficiebantur 

dolore.  Testiculus  intumescebat;  dolor  in  eo  exsur¬ 
gebat  intensus.  Frigus,  dein  calor  febrilis,  sitisque 
ingens  cum  cute  sicca ,  ardenti ,  ac  pulsu  accelerato 
succedebant.  Inflammatio  in  parte  affecta  ingraves¬ 
cebat. 

Dosis  opii  satis  fortis  ,  clysmata  purgantia  et  cataplas¬ 
mata  anodino-resolventia  praescribebantur.  Opio  tol¬ 
lebantur  dolores.  Cutis  color ,  anxietas  praecordialis 
pulsusque  frequentia  perstabant ,  imo  adaugebantur.  Po¬ 
tio  propinabatur  refrigerans  ,  alvusque  clysmate  copiose 
evacuabatur.  Postridie  conditio  aegri  eadem ;  dolores 
tantum  mitiores  erant.  Opium  cum  additione  campho- 
rae  iterabatur  ,  dein  Tartarus  Emeticus  et  topice  fomenta 
ex  solutione  Muriatis  Ammoniae  cum  Aceto  praescribe¬ 
bantur.  Opium  et  Tartarus  Emeticus  levem  provocant 
sudorem,  sublevantque  anxietatem,  calorem  febrilem 
aliaque  symptomata  molesta.  Dicta  medicamina  ante 
somnum  repetebantur ,  eodem  cum  successu ,  ita  ut 
postridie  plena  sequeretur  febris  remissio. 

Intumescentia  testiculi  imminuebatur ,  dolorque  in  eo 

mitescebat.  Fomenta  topice  denuo  administrabantur,  et 

\ 

adhibito  Sulphate  Chininae  aegri  conditio  in  dies  emen¬ 
dabatur.  Durities  glandularum  inguinalium  disparebat, 

et  testiculus  suam  recipiebat  formam  naturalem.  Post 
haec  plures  adhuc  genuit  liberos *). 

In  Nosocomio  sancti  Ludovici,  Parisiis,  doct.  Gibert 
Mense  Julio  1834  observavit  hominem  adultum,  Ele¬ 
phantiasi  penis  laborantem.  Membrum  virile,  enormiter 
tumefactum  et  induratum ,  muli  penem  simulabat.  Ejus 
cutis  ,  colore  haud  mutato ,  hypertrophia  afficiebatur ; 
tuberculis  magnaque  excrescentiarum  verrucosarum  te¬ 
gebatur  copia,  adeo  ut  aspectum  referret,  superficiei 
floris  brassicae-cauliflorae  analogum.  Glans  deformis ,  vix 
distinguenda  a  praeputio ,  pariter  granulatione  verru¬ 
cosa  obsito  ,  ita  ut  urethrae  orificium  vix  detegi  potuerit , 
visu  horrida  reddebatur.  Cutis  regionis  pubis  et  ingui¬ 
nis  dura,  nodulisque  digiti  tactui  resistentibus  notata 
erat.  Vitium  doloris  expers ,  urina  libere  emittebatur. 
Erectionibus  saepe  redeuntibus ,  penis  sine  voluminis 
augmento  indurescebat.  Hanc  morbosam  affectionem, 
quae  per  4  annos  perstiterat ,  Glandulae  inguinalis  in¬ 
tumescentia  praecesserat1 2). 


1)  Hendy,  lib.  cit.  obs.  lOa ,  pag.  120. 

2)  Traite  pract.  des  maladies  speciales  de  la  Peau.  pag.  410.  2e 
edition. 

Doct.  B  i  e  1 1  similem  se  observasse  testatur  casum  , 
in  quo  penis  formae  singularis  tantam  in  molem  adauc¬ 
tus  erat ,  ut  quater  volumen ,  quod  offert  in  statu  sano , 
superaret.  Relatis  iis ,  quae  ad  partes  genitales  viri 
visa  sunt,  par  est,  materiaeque  infrequentia  omni  jure 
exposcit,  ut  jam  ea,  ad  pudenda  muliebria  externa  ob¬ 
servata  exempla  referamus. 

Si  historias  ab  auctoribus  datas  respiciamus  ,  casus 
Elephantiasis  multo  rariores  leguntur  ad  partes  genita¬ 
les  foeminae,  quam  viri,  observati.  Ratio  hujus  phae¬ 
nomeni  quidem  in  structura  cutis ,  quae  has  partes 
efformat  et  obtegit ,  quaeri  non  potest ,  vix  enim  haec 
in  utroque  differt  sexu.  Aliunde  ergo  ratio  petenda  esse 
videtur,  et  imprimis,  ut  opinatur  Larrey,  ex  evacua¬ 
tionibus  periodicis.  aSans  doute ,  (inquit),  que  les 
evacuat ions  periodiques  ,  et  dVautres  ressources  que  la 
nature  menage  aux  femmes  s* opposent  chez  elles  au 
developpemens  de  ces  excroissances  monstrueuses ,  qui 
se  remarquent  si  frequemment  chez  les  hoinmes1). 
Auctor  ille  unicum  tantum  a  se  observatum  casum  ,  in 
quo  labia  majora  morbi  sedes  erant,  adducit. 


!.)  Lib.  cit.  pag.  118, 

Foemina  erat  constitutionis  debilis ,  cachectica^  in  me- 
lancholiam  prona.  Menstruatio  semper  defuerat;  ex¬ 
tremitates  inferiores  incipientis  Elephantiasis  vestigia 
monstrabant.  Tumores  ab  utraque  parte ,  vulvae  ad 
marginem  inserti ,  anteriora  versus  contigui  erant.  Ma¬ 
gnitudo  utriusque  tumoris  aequalis  caput  aequabat  in¬ 
fantis.  Pedunculis  tenuibus  inserebantur  ramis  ossium 
ischii  et  pubis.  Ad  attactum  erant  rugosi ,  duri ,  in¬ 
sensiles  ,  scirrho  non  absimiles.  Singuli  tumoris  ambi¬ 
tus  erat  13  pollicum.  Diameter  transversalis  4  pollicum 
4  linearum  ,  altitudo  7  pollicum. 

Doct.  T  al  ri  c  h  vidit  tale  vitium  ad  vulvam  foeminae 
Hispanicae  ,  quo  a  teneris  ad  31  aetatis  suae  annum 
laboraverat.  Altitudo  tumoris  erat  14  pollicum,  diame¬ 
ter  vere  6.  x). 

Portentosum  ejusmodi  exemplum  adfert  doct.  Rap¬ 
ta  1  de  Montreuil1 2).  Tumor  exstirpatus  celluloso- 
fibrosus  erat ,  seroque ,  ut  et  in  Elephantiasi  obtinetur , 
infiltratus ,  aequabat  17  libras  5  uncias.  Denique  doct. 


1)  Chir.  clin.  de  Delpech.  tom.  II  ,  pag.  68. 

2)  Journal  des  eonnaissances  med,  pract.  tom,  I,  pag.  250. 

Delpech  et  Binels1)  viderunt  pudenda  muliebria 
tantam  in  massam  adaucta ,  ut  genubus  incumberent , 
exstirpationemque  redderent  necessariam. 

Huc  pertinent  casus  observati  ad  mammas  mulie¬ 
bres  ,  haud  confudendi  cum  simplici  earum  hypertro¬ 
phia.  Mammae ,  ab  hoc  vitio  affectae ,  nonnunquam  tale 
in  volumen  accrescunt  ut  suspensorio  sustinere  eas 
necesse  sit  2).  Sal  mu  th  mentionem  fecit  de  tanto  mam¬ 
marum  volumine ,  ut  eae  ad  genu  usque  dependerent3). 

Nec  faciei  concessum  est  extra  telum  esse  illius  vitii 
crudelis  ast  ,  ut  formosa  ,  hilaris  ,  venerandaque  quum 
antea  haberetur ,  mox  irrumpente  malo  ,  horridam  , 
foedamque  induit  formam.  Schenk  talem  memorat 
morbosam  faciei  affectionem  ,  magnitudinem  tauri  ca¬ 
pitis  excedentis.  Tota  fere  facies  naribus  tegebatur, 

adeo  ut  narium  massa ,  si  respirare  vellet  aeger ,  esset 

% 

sublevanda4).  Alard  vitium  exoriri  vidit  ad  faciem 


1)  Miesner  uber  die  Krankheiten  der  Schamlefzen  ,  in  dergemeins: 
deutsche  Zeitschr.  fur  Geburtskunde ,  von  Busch  Mende  und  Rilgen. 
Bd.  Y.  Hft.  2.  $  167. 

2)  Borei  in  Dict.  des  medie,  en  15  vol.  Art.  Eleph. 

3)  Cent  2  obs.  89. 

4)  Obs.  med.  rariores  nov.  libr.  I.  p.  12. 

hominis  lautis  dediti  epulis.  Gena  sinistra  sub  arcu 

♦ 

zygomatico  dolore  corripiebatur  acuto ,  ad  mentum 
sese  propagante.  Glandulae  submaxillares  tumidae  et 
dolorificae  evadebant.  Facies  turgida  colore  obtegeba¬ 
tur  erijtliematoso  ;  horripilationes  insequebantur  leves. 
Saepius  morbi  insultus  cum  voluminis  faciei  augmento 
redibant  *). 

Tegumenta  abdominalia,  ab  Elephantiasi  correpta, 
observavit  Alard  in  Matrona  Berolinensi.  Tumor  ad 
genu  usque  extensus  ,  sub  cute  sed  extra  cavum  perito¬ 
neale  positus  erat;  ex  parvis  inter  se  agglomeratis  effor- 
mabatur  cellulis.  Septem  harum  cellularum  tumoris 
circumferentiam  constituebant ,  octava  ejus  partem 
occupabat  centralem.  Quaeque  cellula  subdividebatur 
in  loculamenta ,  humorem  consistentiae  et  coloris  varii 
continentia.  Peritoneo  aperto ,  omnia  in  abdomine  re¬ 
perta  sunt  sana.  Venae  vix  morbosa  dabant  signa1 2). 
Delpech3)  ad  regionem  umbilicalem  puellae  24  anno¬ 
rum,  hoc  vitio  laborantis,  tres  vidit  tumores  conicos,  quo- 


1)  Lib.  cit.  obs.  2. 

2)  In  Ephem.  nat.  cur.  3.  an  2.  pag.  71  1694. 

3)  Libr.  cit. 

rum  structura  eadem  erat  ac  observatur  in  partibus 
sero  infiltratis  ,  quae  Andrum  seu  Hydrocele  endemi¬ 
cum  efformant1).  Bayle  primus  fuit  Elephantiasis  ad 
marginem  ani  observator.  Ex  tumoris  dissectione  pa¬ 
tuit  ,  tumorem  natura  esse  oedematosum ;  tela  cellularis 

i 

et  interalveolaris  humore  erant  infiltratae  2) . 


1)  Hoc  vitium  magnam  praebet  cum  elephantiasi  analogiam.  Scro¬ 
tum  accessu  corripitur  erysipelatoso ;  singulo  mense  nova  luna  ac¬ 
cessus  redit  inde.  Scrotum  ab  effuso  sero  adeo  destenditur ,  ut 
scarificatione  liquori  exitum  dari  necesse  sit.  Plui  a  de  hoc  morbo 
leguntur  apud  Kaempfer,  Amoen.  exotic.  polit.  Pliys.  et  Med.  1712. 

2)  Dict.  de  Med.  tom.  III.  pag.  609. 


Describuntur  symptomata  et  quae  in 
cadaveribus  reperta  sunt ,  ut  exinde  erua¬ 
tur  morbi  sedes  atque  natura . 


Expositis  iis  ,  quae  de  hoc  morbo  apud  Auctores 
leguntur  ,  observationibus ,  quaedam  dicenda  sunt  de 
phaenomenis  durante  vita  observatis  ;  quorum  rationem 
reddere ,  quantum  in  nobis  erit ,  conabimur ;  deinde  visa 
reperta  in  cadaverum  sectionibus  exhibebimus,  ut  inde 
eruatur  quid  de  morbi  sede  et  natura  statuendum  sit. 

Multae  re  vera  symptomatum  morbi  invadentis  ejus» 
que  in  decursu  observantur  varietates,  quae  ut  fateor, 
diagnosin  haud  leviorem  reddunt:  itaHendy  etAlard, 
qui  ut  causam  hujus  morbi  excitantem  ponunt  subitam 
temperaturae  aeris  atmospberici  mutationem,  nec  non 

refrigerium,  cui  homines,  gravi  defessi  exercitio,  se 
exponunt,  constanter  in  stadio  ejus  invasionis  viderunt 
signa  doloris ,  ut  plurimum  acuti  glandularum  lymphati¬ 
carum,  directionem  sequentis  vasorum  lymphaticorum, 
nec  non  evolutionem  striae  rubrae  ,  seu  chordae  durae 
tensae ,  et  nodosae  ,  quae  ,  prouti  extremitates  inferiores  , 
aut  superiores  afficiuntur,  ab  inguine  aut  axilla  pro¬ 
cedit.  Similiter  observarunt  sequentia  symptomata  sym¬ 
pathica:  horripilationes,  sitim  ingentem,  anxietates, 
vomituritiones,  nonnumquam  diliria ;  posthaec  colorem 
intensum  cum  cordis  pulsatione  vehementi,  quae  tan¬ 
dem  insequebatur  sudor  universalis ,  aut  localis  cum 
morbi  remissione.  Haec  vero  symptomata  post  indeter¬ 
minatum  temporis  lapsum  redeunt  sub  forma  accessus , 
quibus  membri  intumescentia ,  ex  depositione  seri  in 
tela  cellulari  orta ,  singulariter  adaugetur  ,  adeo  ut  sin¬ 
gulus  accessus  suum  videatur  formasse  tumorem.  E  con¬ 
trario  in  uno  casu ,  ab  Andralio  relato ,  quem  cica- 
trisatio  ulceris  cruris  inveterati  provocaverat ,  omnia 
dicta  symptomata  tum  locolia  tum  sympathica  aberant1). 


1)  Vid.  Arch.  generales  de  Med. ,  mars  1823. 

Bouillaud  et  Gaide,  qui  saepius  nostrum  vitium 
ad  extremitates  inferiores ,  obliteratione  aut  obstructione 
venarum  productum ,  observarunt,  testantur,  senumquam 
vidisse  striam  rubram ,  aut  chordam  duram ,  tensam  et 
nodosam ,  aut  glandularum  lvmph.  inflammationes  *).  Fa¬ 
bre  memorat  casum  Elephantiasis  membri  inferioris ,  le¬ 
viter  ex  lapsu  contusi ,  in  quo  similiter  desiderabantur 

* 

symptomata  supra  memorata1 2).  Biett  duas  enarrat 
observationes ;  in  uno  casu ,  ex  sanato  ulcere  varicoso 
exorto,  tumor  insignis  erat,  cutis  et  tela  cellularis  in- 
duratae ,  glandulae  inguinales  secundarie  tumefactae. 
Denique  in  memoratis  exemplis  a  Rouchoux3)  et 
R  a  y  e  r  uti  et  in  iis  a  nobis  expositis ,  multas  tum  in 
morbi  symptomatibus,  tum  in  tumoris  forma  varietates 
observare  licet;  quae  tamen  omnia  ,  si  inspiciamus  in 
dictis  casibus  causas  morbi  adeo  diversas  ,  ab  his  et  a 
diuturniori  vitii  protractione  unice  pendere,  opinamur. 
Hancce  nostram  opinionem  egregie  sustentat  sententia 
clar.  L  a  r  r  e  y  ,  dum  probare  conatur ,  maximam  adesse 


1)  Archives  gen.  deMed.  tom.  VI ,  pag.  567,  et  tom.  XVII ,  pag.  533* 

2)  Revue  med.  1830,  tom.  IV,  pag.  29. 

3)  Zeitschrift  fur  die  org.  Physik.  Bd.  II,  Uft.  6,  §  639. 

analogiam  inter  Morbum  glandulosum  et  Elephantiasin, 
quamvis  et  in  stadio  invadente ,  et  in  decursu ,  magna  de¬ 
prehendatur  symptomatum  diversitas :  « La  Maladie glan- 
dulaire  des  Barhades  (ait)  a  de  V  analogi  e  avec  V Ele¬ 
phantiasis  ,  quoiquielle  presente  des  symptomes ,  qui 
ne  s'  oh  servent  pas  dans  cette  derniere  affection ,  tels 
que  V  inflammat  ion ,  qui  se  dedar  e  de  V  invasion  du 
mal  sur  le  trajet  des  vaisseaux  lymphat iques ,  et  la 
jievre  qui  V accompagne  dans  presque  tous  ses  periodes. 
La  tumeur  rfoffre  pas  le  meme  aspect  ,  que  dans 

V Elephantiasis .  D' ailleurs  il  parait  un  tres 

grand  rapport  dans  V origine  de  ces  deux  affections , 
et  dans  leurs  resultat  s.  E  lies  peuvent  donc  etre  de 
la  meme  nature :  mais  les  dimats  et  la  diversite  des 
causes  etahlissent  des  dijferences i).»  Haec  cum  ita 
sint ,  nequaquam  consentire  volumus  iis  auctoribus ,  qui 
improbant,  illos  casus  pertinere  ad  Elephantiasin  ,  in  qui¬ 
bus  praesentia  symptomatum  inflammationis  glandularum 
et  vasorum  lymphaticorum  desideratur 1  2). 

Sufficient  haec  de  diro  malo,  hominem  vivum  affligente : 


1)  Lib.  cit.  pag.  91. 

2)  Vid.  Art.  Eleph.  in  theor.  pract.  Handbuch  von  Dr.  Joh.  Nep. 
Rust.  Bd.  6  ,  le  Liefrung ,  pag.  164 — 165. 

transeamus  ad  ea ,  quae  cadaverum  investigationes  nos 
docuerunt.  Videndum  ergo  erit: 

lo.  De  Cute .  Haec,  quamvis  suum  colorem  formam¬ 
que  naturalem  conservare  possit,  persaepe  tamen  non¬ 
nullis  in  locis  hypertrophia  afficitur,  aspectumque  ex¬ 
hibet  lardaceum.  Epidermis  vulgo  est  incrassata,  sub 
qua  doct.  Th.  Chevalier1)  invenit  cutis  papillas  in- 
genter  dilatatas ,  elongatas ,  cutisque  ad  superficiem 
proeminentes. 

Iis  in  locis ,  in  quibus  corpus  papillare  minus  proemi- 
nebat ,  epidermis  erat  valde  attenuata.  Corium  tantam 
patiebatur  hypertrophiam ,  ut  nonnullis  in  locis  crassi- 
tiem  1l2  poli,  aequaret  formamque  indueret  granulosam , 
qualem  et  observare  licet  in  quadrupedibus  majoribus; 
superficies  ejus  inferior  telae  cellulari  induratae  adhae¬ 
rebat;  caeterum,  monente  Viro  doct.,  neque  injectum 
neque  colore  mutatum  erat. 

Clar.  Andr  al 2) ,  instituta  cutis  dissectione  pedis  dex¬ 
trae  foeminae,  quae  Elephantiasin  hujus  membri  ex  ulceris 
inveterati  imprudenti  sanatione  sibi  contraxerat,  sequentem 


1)  Med.  and  chir.  transaction ,  vol.  XI,  pag.  63. 

2)  Vide  Rayer.  Malad.  de  Ia  Peau,  tom.  III,  Artic.  Elepli.  Arab. 

4* 

observavit  degenerationem.  Tela  cellularis  subcutanea,  et 
intermuscularis  volumine  adaucta  et  indurata  erat;  quo 
magis  ad  corium  accederet  illa,  eo  densioris  evadebat  con- 
sistentiae.  Corium  insigniter  induratum  erat ,  pluribusque 
in  locis  a  tela  cellulari  non  disjungendum ;  adeo  ut  haec 
duo  ejusdem  viderentur  organisationis  gradus.  Corpus 
papillare  supra  corium  valde  erat  evolutum,  tamen  ab 
hoc  distinctum;  eadem  inter  haec  intercedere  vide¬ 
batur  relatio,  quae  et  adest  inter  .corpus  mucosum 
intestinale  et  ipsius  villos.  Supra  corpus  papillare  et 
hoc  inter  et  epidermidem  tria  strata  inveniebantur ,  a  se 
invicem  distincta ;  unum  ,  inferius ,  penetrans  inter  cor¬ 
poris  papillaris  nodulos,  ex  tela  erat  formatum  celluloso- 
fibrosa ,  a  Gaultier  dicta  couche  albide  profunde ,  et 
a  Dutrochet  couche  epidermique ;  vasa  in  eo  dee¬ 
rant.  Medium  ex  filamentis  nigricantibus  tenuissimisque , 
quaquaversum  se  dirigentibus  efformatum ,  rete  consti¬ 
tuebat  ,  maximam  habens  analogiam  cum  strato  colorato 
Aethiopum.  Tertium  epidermidi  immediate  subjacens  , 
quibusdam  in  locis  similans  lineam  albam ,  strato  pa¬ 
pillarum  analogam ,  in  nonnullis  locis  crassius ,  du¬ 
rius  et  quasi  ex  serie  squammarum  sibi  impositarum 
conflatum  ,  sine  dubio  erat  stratum  a  Gaultier  dictum 

conche  alhide  swperjicielle ,  et  conche  cornee  de  D  u- 
trochet1).» 

Rayer2)  similes  de  structura  cutis  Elephantiasis  la¬ 
borantis  collegit  observationes  ,  quas  postea  ,  plus  semel, 
exemplis,  una  cum  Doct.  Gaide3)  qui  ea,  per  autop- 
siam  reperta ,  cum  publico  communicavit ,  confirmandi 
occasio  data  fuit.  Easdem  fere  mutationes  et  degene¬ 
rationes  in  cute  detegit,  quas  casus  laudatus  An dr  alii 
nobis  exhibuit.  Corium  gravi  affectum  erat  Hypertro¬ 
phia,  ejusque  areolae  minus  distincte  cernebantur ,  quam 
in  statu  sano;  magna  seri  copia  digiti  pressione  facile 
effluentis  in  eo  inveniebatur. 

2o.  Quod  ad  telam  cellularem  subcutaneam :  haec 
quo  proprius  dermati  accederet,  eo  densior  reperieba- 
tur.  Nonnumquam  tela  adiposa  visa  est  notabiliter  evo¬ 
luta.  Rayer4)  invenit  telam  cellularem  sero  infiltratam. 
In  nostro  casu  ,  ex  cutis  incisione ,  praeter  hujus  volumi¬ 
nis  augmentum ,  patuit  cellulas  magnopere  esse  dilatatas 


1)  Vid.  Arch.  gener,  de  Med.  Mars  1823. 

2)  Lib,  cit. 

3)  Observ.  des  nomm^s  Alard  et  Fournier  inserees  dans  les  Archiv. 
gen.  de  Med.  tom.  VII ,  pag.  553. 

4)  Libr.  cit. 

et  humore  albuminoso-coagulato  repletas,  ipsa  tela  erat 
indurata.  Doct.  Fabre1)  vidit  telam  cellularem ,  in 
stratum  densum,  fere  fibroso-cartilagineum  mutatam; 
plurimis  in  locis  exhibebat  lamellas  osseas ,  adeoque 
aponeurosi  musculorum  vasis  et  nervis ,  qui  eam  perrep¬ 
tabant  ,  adhaerebat ,  ut  ab  iis  separari  non  posset. 

Eadem  fere  aderat  degeneratio  in  tela  cellulari  inter- 

"4. 

musculari  et  subaponeurotica.  Andral2)  telam  cellula¬ 
rem  invenit  duram ,  incrassatam  et  enormiter  adauctam ; 
hic  illic  offerebat  interstitia  sero  repleta.  Musculi  in 
fasciculos  tenues  reducti  erant.  Gaeterum  plurimae  a  no¬ 
bis  datae  historiae  hujus  vitii  similes  structurae  telae  cel¬ 
lularis  degenerationes  confirmant. 

3°.  Quod  ad  systema  lymphaticum:  quum  quidam 
Auctores  non  solum  ad  morbi  diagnosin  magni  momenti 
habuerunt  affectiones  systematis  lympatici  morbosas ,  ve¬ 
rum  etiam  unice  in  eo  posuerunt  morbi  naturam ,  hinc 
non  minori  studio  quam  cura  hoc  systema  in  cada¬ 
veribus,  Elephantiasi  defunctorum,  investigatum  est; 
nihil  tamen  certi  examen  anatomicum  obtulisse,  ut  cum 


1)  Obserr.  de  1’Elephant.  des  Arab.  Rev.  med.  Oct.  1830. 

2)  Traite  d’anat.  Path.  tom.  1  ,  pag.  277, 

certitudine  ad  morbi  naturam  concludi  possit,  sequentia 
docebunt. 

Doct.  Hendy  autopsiam  pedis,  ipsi  communicatam, 
exhibet,  in  qua  manifesta  aderant  indicia  systematis 
lymphatici  morbose  affecti.  Vasorum  lumen  adeo  erat 
adauctum ,  ut  facile  introduci  posset  calamus  scripto¬ 
rius;  parietes  eorum  relaxati  injectioni  non  resistebant. 
Glandulae  coloris  erant  pallidi ,  molles ,  humore  obductae 
gelatinoso1).  Investigationes  membrorum ,  Elephantiasi 
affectorum  ab  Alar  dio  institutae,  similes  glandularum 
et  vasorum  lymphaticorum  mutationes  confirmant2). 

Doct.  Fabre  contra  ne  vestigia  quidem  vasorum  lym¬ 
phaticorum  sub  tela  cellulari  indurata  reperisse  testatur 3). 
Item  indagationes  anatomicae ,  ab  Rayer  et  Gaide 
accurate  factae ,  nullam  fere  systematis  lymphatici  indica¬ 
runt  mutationem4). 

Gaide  cadavera ,  auspice  R  a  y  e  r  o ,  inquirens  5)  in  uno 


1)  Lib.  cit.  obs.  24,  pag.  136. 

2)  Libr.  cit.  pag.  233. 

3)  Obs.  cit.  in  Revue  medie.  1830. 

4)  Arch.  gen.  de  Med.  tom.  XVII ,  pag.  533 — 537. 

5)  Vide  les  observ.  des  nommes  Ailard  et  Fourier.  Archiv.  gen.  de 
med.  Octobre  1830. 

casu  glanglia  lymphatica  invenit  volumine  non  abnor¬ 
malia.  Ganglia  lymphatica  inguinalia  dextri  et  sinistri  la¬ 
teris  colore  aliquomodo  erant  mutata;  vasa  autem  lym¬ 
phatica  ,  haec  ganglia  intrantia ,  intacta  reperiebantur.  In 
altero  casu  ad  dorsum  pedis  et  hallucis  marginem  inter¬ 
nam  ,  vasa  lymphatica  forma  et  volumine  immutata  erant. 
Ganglia  poplitis  nullam  exhibebant  degenerationem  ;  in 
pelvi  vero  quodammodo  morbose  erant  affecta. 

Doct.  Bourgeoise,  qui  una  cum  G  a  i  d  e  o  examen 
instituit,  testatur,  se  vasa  lymphatica  membri  inferioris 
dextri ,  quae  ganglia  inguinalia  intrant ,  invenisse  in  statu 
normali.  Etiam  glanglia  poplitea  sana  erant;  ea  vero 
pelvis  et  inguinis  numero  et  volumine  minora,  quam  in 
latere  opposito. 

4°.  Quod  ad  vasa  sanguifera  attinet :  venae  in 
hoc  morbo  indicia  degenerationis  gravis  nonnumquam 
offerunt.  Nunc  obliteratae  visae  sunt ,  nunc  materie 
aliena  obstructae.  Bouillaud,  qui  jamdudum  alio¬ 
rum  mentem  verterat  ad  efficaciam,  quam  habent  vena¬ 
rum  obliterationes ,  in  provocando  membrorum  oedema ; 


1)  Vid.  Compte  rendu  de  1’ouvrage  d’Alard.  Aieh.  gen.  de  med. 
tom.  V ,  pag.  215. 

postea  comperit  haec  revera  excitare  posse  Elephantiasin 
extremitatum  inferiorum.  In  uno  casu  venam  cavam 
inferiorem  obliteratam  invenit  i).  Dictis  quoque  con¬ 
gruunt  observationes  Doct.  Rayepet  Gaide,  qui  ve¬ 
nas,  aut  coagulo  obstructas,  aut  strictura  affectas  repe- 
riere.  Fabre  venam  saphenam  ad  mediam  cruris  partem 
oculis  detegere  non  potuit,  aliis  vero  in  locis  illa  tanta 
tenebatur  strictura,  ut  ne  stylum  etiam  tenuiorem  ad¬ 
mitteret. 

Nec  quidquam  certi  de  arteriarum  conditione  in  hoc 
morbo  tradidere  observatores.  Hendy  eas  vidit  majus, 
quam  in  statu  sano,  habentes  volumen.  Fabre  eas  ob¬ 
servasse  refert  ossificatas.  Gaide  contra  nullam  illarum 
structurae  aberrationem  detegere  potuit. 

5°.  Quod  ad  Musculos  et  'Nervos  :  Ut  plurimum  mus¬ 
culi  participes  esse  videntur  destructionis,  quam  morbus 
affert.  Visi  sunt  suo  destituti  colore  naturali,  molles,  non¬ 
numquam  volumine  imminuti,  aut  in  massam  conversi 
adiposam.  Fabre  eos  comperit  in  materiam  osseam 
mutatos.  Nec  tamen  desunt  exempla,  in  quibus  nulla 
eorum  aderat  degeneratio. 


1)  Vid.  Arch.  gen.  de  Med.  tom.  II,  pag.  372. 

Idem  affirmari  licet  de  structura  nervorum.-  N  a  e  g  e  1  e 
nervum  tibialem  invenit  volumine  adauctum  i).  Conspi¬ 
ciebantur  in  ejus  structura  noduli  rotundi,  ovales,  cy- 
stides  formantes ,  quae  fluidum  quoddam  continebant , 
in  aliis  spissum ,  in  aliis  vero  limpidum.  Nervus  Ischia- 
ticus  a  Fabre  repertus  est,  in  suo  decursu  volumine 
auctus,  dum  ad  ejus  divisionem  singulus  ramus  trunci 
crassitiem  superabat.  R  a  y  e  r  contra  in  tribus  cadave¬ 
ribus  ,  morbo  affectis ,  nihil  abnorme  in  nervorum  struc¬ 
tura  detegere  potuit. 

6°.  Ossa  aliquando  uti  et  ligamenta  interossea  forma 
et  volumine  mutata  notarunt  Rayer,  Fer  rus,  Cru- 
veilhier.  Larrey  verbo  monet ,  in  sua  Elephantiasis 
descriptione,  de  doloribus  ossium  acutis,  quos  aeger 
levi  motu  sentiebat.  In  casu  a  Fabre  observato  tibia 
et  fibula  duplo  majori,  quam  in  statu  sano,  volumine 
gaudentes,  accreverant  multisque  tegebantur  asperi¬ 
tatibus. 

Denique  7<>.  de  viscerum  turbis ,  quae  autopsia  nobis 
innotuere,  non  multa  monenda  habeo.  Auctores  enim 
vix  suas  investigationes  anatomicas  ultra  partem,  vitio 


1)  Arch.  gen.  de  Med.  tom.  XIII,  pag.  126. 

correptam ,  prosecuti  sunt ,  ita  ut  nihil  certi  prolatum  sit, 
qualis  intersit  nexus  inter  illud  malum  locale  et  caete- 
rum  corporis  organismum.  Dolendum  equidem  est,  quum 
observationibus  abunde  constat ,  viscerum  imprimis  ab¬ 
dominalium  turbas  maximam  exercere  potentiam  in  ge¬ 
nerandis  morbis  cutaneis.  Attamen  Rayer,  optime  de 
morbo  elephantisiaco  meritus ,  ea ,  quae  in  cavitatibus 
corporis  humani  abnormalia  inventa  sunt,  cum  publico 
communicavit.  In  uno  cadavere  pulmo  dexter  solito 
majorem  sanguinis  copiam  continebat.  Ventriculus  non¬ 
nulla  laesionis  vestigia  praebebat.  Superficies  ejus  in¬ 
terna  bipartita  erat ;  membrana  mucosa  in  parte  anteriori 
illaesa,  in  posteriori  vix  istius  membranae  vestigia  de¬ 
prehendebantur.  In  intestinis  tenuibus  et  crassis  tunica 
♦ 

mucosa  aut  emollita  ■,  aut  attenuata  reperiebatur.  Glan¬ 
dulae  mesenterii  sanae  erant.  Textura  hepatis,  mole  et 
pondere  aucti,  compacta  erat,  digito  prementi  non  ce¬ 
dens.  Pars  corticalis  renis  sinistri  degenerata ,  colorem 
offerebat  albido-flavum.  In  calvario  nulla  aderat  laesio. 
In  alio  cadavere  peritoneum  et  imprimis  epiploon  dege¬ 
nerationem  subierant ;  aderant  in  tota  ejus  superficie 
granulationes.  Pars  intestinis  proxima  fortiter  injecta 
erat.  Materies  seroso-purulenta  partim  pelvim  minorem 

implebat.  Quibusdam  in  locis  membrana  mucosa  ven¬ 
triculi  emollita  et  attenuata  videbatur.  In  colo  ascen¬ 
dente  parva  et  rotunda  ulcera  inveniebantur.  Membrana 
peritonealis  flexurae  sigmoideae  copiose  pus  secernebat. 
Gaetera  organa  morbo  immunia  reperiebantur. 

Ex  omnibus  hisce  rite  perpensis  concludere  licet, 
(quamvis  a  se  invicem  valde  differant  observationes),  sedem 
primariam  morbi  nostri  quaerendam  esse  in  systemate  der- 
moideo  et  praesertim  in  tela  eius  cellulari.  Plerisque  in 
casibus ,  nec  tamen  in  omnibus ,  morbus  sese  communi¬ 
care  videtur  cum  systemate  glanduloso-lymphatico ,  dum 
tandem ,  ulterius  sese  evolvendo ,  ad  musculos  et  nervos 
subjacentes ,  nec  non  ad  vasa ,  rarius  vero  ad  ossa  et 
viscera  penetrat.  Itaque  in  tela  cellulari  morbus  inci¬ 
pit  ,  tanquam  inflammatio  sui  generis ,  cum  Erysipelate 
pluribus  nominibus  comparanda,  in  exsudationem  sero¬ 
sam,  cellulas  replentem  et  in  indurationem  integumen¬ 
torum  communium  proclivis ,  qua  fit,  ut  membrum  morbo 
correptum  singularem,  imo  monstrosam  quasi  formam 
acquirere  possit ,  cuius  rei  observatio  nostra  etiam  sit 
evidenti  documento. 


i 


Determinantur  causae ,  quibus  Elephan¬ 
tiasis  originem  ducit . 


Omnes  omnino  homines  hocce  vitio  infestari  queunt 
et  nullam  aetatem  neque  genus  hominum  reperire  licet, 
quod  se  tutum  ab  eo  praedicare  possit.  A  prima  enim 
infantia  ad  decrepitam  usque  senectutem  hoc  malum 
subortum  fuisse  crebra  observationum  testantur  exempla ; 
imo  nec  foetus,  in  matris  ergastulo  adhuc  inclusus, 
immunis  vivit.  Tale  exemplum  a  Doct.  Saussier  ex¬ 
hibitum  est  Societati  medicae  Facultatis  Parisiensis.  In¬ 
fans  erat  mortuo-natus ,  cujus  membrum  inferius  ad 
pedis  dorsum  insigniter  erat  tumefactum,  rimis  duabus 
satis  profundis  notatum ,  quod  plane  Elephantiasin  simu¬ 
labat  Quemadmodum  omnis  homo  subjectum  hujus 

vitii  fieri  possit,  ita  et  singula  membra  et  diversae  par¬ 
tes  ad  superficiem  corporis  afficiuntur.  Causa  itaque  spe¬ 
cifica,  quae  data  occasione  hoc  vitium  provocat,  dari  non 
videtur;  quidquid  enim  auctores  de  majori  praedisposi- 
tione  in  hominibus ,  cachexia  quadam ,  uti  scrofulosi , 
scorbuto ,  syphylitide  inveterata ,  aliisque  hujus  classis 
morbis,  pronuntiarunt,  exemplis  non  satis  evictum  est. 

Morbus  nec  contagiosus  est,  nec  per  viam  se  propa¬ 
gat  haereditariam.  Auctores ,  qui  hunc  morbum  aut 
contagiosum  aut  hereditarium  dixerunt,  errarunt,  eum 
confundendo  cum  Elephantiasi  Graecorum.  Endemice 
observatur  in  Aegypto ,  in  Insula  Barbados  et  in  nonnul¬ 
lis  Indiae  regionibus.  Utrum  in  aliis  terrae  continentis 
partibus  specifica  quaedam  causa  morbi  hujus  genesi 
faveat ,  observationibus  confirmari  non  licuit. 

Inter  causas  morbum  excitantes  imprimis  accusantur 
ab  H  en  dio  et  Alardio  subita  aeris  atmospherici  tem¬ 
peraturae  mutatio,  quae  observatur  in  insula  Barba¬ 
dos,  nec  non  summa  hujus  incolarum  imprudentia  corpus 
sudore  perfusum  aeri  frigido  exponendi;  hinc  perspiratio 
cutanea  supprimitur ,  humoresque ,  quibus  more  sueto 
organa  cuti  subjacentia ,  se  exonerant ,  retinentur ,  quo  fit , 
ut  vasa  oppleantur ,  distendantur ,  tandem  obstruantur 

cum  insequente  seri  exsudatione  in  tela  cellulari.  In 
promptu  ergo  est ,  quare  morbus  huic  insulae  adeo  fa¬ 
miliaris  sit.  Larrey  morbi  frequentiam  inter  inco¬ 
las  Aegyptiacos  repetit  a  summa  immunditie,  intempe¬ 
rantia  ,  abusu  balneorum  tepidorum  et  a  victu ,  cujus 
funestum  effectum  observavit  in  militibus,  in  hac  re¬ 
gione  bellum  gerentibus.  Praeterea  animi  affectiones  tris¬ 
tes  ,  melancholia ,  terror  gravis  nonnumquam  in  causa 
fuere.  Clar.  L  o  r  d  a  t  in  nauta  Genuensi ,  antea  duro 
mancipii  jugo  detento,  exoriri  vidit  Elephantiasin  i). 
Martin  chirurgus  Franco-gallus  refert  exemplum  puel¬ 
lae  ,  quae  ex  lapsu  in  cavum,  terrore  perculsa,  vi¬ 
tium  illud  sibi  contraxerat 1  2).  Ut  causa  mechanica  sa¬ 
lutatur  operatio  chirurgica.  Alibert3)  enarrat  casum 
Elephantiasis  brachii,  ex  mammae  carcinomate  affectae, 
exstirpatione  obortum.  Doct.  Fabre  observavit  exemplum 
in  homine  68  annorum  ,  ex  pedis  contusione.  Denique  irri¬ 
tantia  topica  partiumque  compressiones  in  censum  veniunt 
Fons  vero  uberrimus  causarum  emanat  ex  functione 


1)  Vid.  Bull.  de  la  soc.  med.  d’emulation. 

2)  Alibert.  Malad.  de  la  Peau  ,  pag.  134,  tom.  II. 

3)  Ibidem. 

organorum  turbata.  Alard  ut  causam  frequentem  ar¬ 
guit  suppressiones  evacuationum  naturalium  et  habitua¬ 
lium.  Antea  rationem  memoravimus  a  L  a  r  r  e  v  allatam , 
cur  ad  partes  genitales  foeminarum  raro  appareat  vitium, 
si  men:trua  regul  riter  prodeant;  verum  quacumque  de 
causa  si  retineantur ,  ansa  detur  morbum  provocandi.  Non 
minus  casu  a  nobis  observato  confirmatur ,  quid  turbata 
organorum  abdominalium  functio  valeat.  Obstructiones 
abdominales  in  causa  erant;  his  enim  debellatis  mox 
funesta  disparuere  morbi  phaenomena.  Praeter  comme¬ 
moratas  morbi  occasiones  plures  recensentur  morbi ,  qui 
Elephantiasin  excitavisse  feruntur ;  Bouillaud,  Gaide 
et  Fabre  accusarunt  obstructiones,  obliterationes  et 
stricturam  venarum  ;  A  n  d  r  a  1  cicatrisationem  ulceris 
inveterati.  Denique  in  censum  veniunt  varices,  morbi 
cutanei.  Erysipelas,  Lichen  agrius,  aliique,  quos,prae- 
ter  alios  morbos ,  sive  acutos ,  sive  chronicos ,  ut  causas 
excitantes  notavit  Rayer. 


§  5. 

De  medendi  ratione ,  in  morbo  nostro  in 

auxilium  vocanda . 

Praemissis  hucusque  praecipuis,  quae  ad  morbum 
nostrum  spectant,  momentis,  unum  tractandum  superest, 
medendi  nempe  methodus.  Est  gravissimum  argumen¬ 
tum,  dum  multa  curandi  praecepta,  ut  in  tanta  causa¬ 
rum  et  symptomatum  varietate  jure  exspectari  licet ,  ab 
auctoribus  exposita  sunt. 

Inter  tot  medendi  methodos,  praeter  curationem  cau¬ 
salem,  tres  imprimis  in  censum  veniunt,  de  quibus  sin¬ 
gulis,  in  quantum  curandi  vitium  nostrum  fini  accom¬ 
modari  possint  necne ,  agemus ;  scilicet ,  compressio  , 
scarificatio  et  exstirpatio. 

Nec  desunt  exempla,  quae  nobis  de  compressione  fe¬ 
lices  testantur  ementus.  Bayle  etAlard  saepius  eam 

adhibuerunt.  Optatum  quoque  experti  sunt  effectum 
in  viro  quodam,  cujus  membrum  inferius  abhinc  12 
annis  hoc  malo  erat  obsessum.  Quovis  die,  tempore  ma¬ 
tutino,  vir  robustus  per  3/4  horae  partes,  aut  unam  horam 
membrum  morbosum  quaquaversum  premebat,  et  dein 
ei  fasciam  applicabat  comprimentem.  Tenendum  tamen 
est ,  eos  auctores  valde  errare ,  qui  hanc  operationem  in 
qualicumque  casu ,  ac  sine  hujus  medendi  processus 
modificatione  ,  indicatam  esse  volunt.  Compressio  et  suam 
bonam  et  malam  habet  partem.  Volumen  membri  in 
minus  quidem  reducitur  spatium ,  quo  et  tonus  et  robur 
partibus  conciliantur ,  et  hinc  viae  resorptionis  magis  in¬ 
citantur  ad  auferendum  quod  superfluum  est ,  verum  non¬ 
numquam  evenit ,  debita  cum  cura  imprimis  si  ille  pro¬ 
cessus  non  instituatur ,  ut  vasa  adeo  comprimantur ,  ut 
ad  locum  non  solum  humorum  congestio  oriatur ,  verum 
etiam  eorum  stagnatio  evidens  evadat. 

Si  ergo  quid  boni  habeat  illa  methodus,  sequentia, 
ut  opinor ,  haud  negligenda  sunt.  Idonea  membri  po¬ 
sitio  scilicet  horizontalis.  In  initio  levior  compres¬ 
sio,  diuque  post  malum  ablatum  continuanda,  impri- 

4 

mis  si  varices  morbi  causa  fuerunt.  Denique  si  nimius 
in  tela  cellulari  exsudatus  est  humor  compressioni  viam 


paret  oportet  evacuatio  topica;  cui  egregie  inserviunt 
scarificationes,  quae  quando,  et  quomodo  adhibendae 
sint,  statim  indicabimus.  Hanc  viam  ingressam  multum 
contulisse  adulteriorem  vitii,  a  nobis  observati ,  curatio¬ 
nem  historia  morbi  edocuit. 

Quod  ad  scarificationem  attinet,  non  immerito  etiam 
suas  habuit  laudes  haec  operatio,  si  cum  ratione  insti¬ 
tuatur.  Non  unice  in  nostro  morbo  scopo  evacuandi 
humores  accommodatur,  sed  et  etiam  agit  ut  eximium 
antiphlogisticum ;  hinc  in  iis  casibus,  in  quibus  major 
inflammationis  gradus  compressionis  adhibitionem  vetat, 
huic  omnimodo  viam  sternit. 

In  nostro  casu ,  in  quo  praeter  inflammationem  vigen¬ 
tem  tela  cellularis  valde  erat  condensata,  nec  non  cutis 
ingens  tensio  prae  caeteris  remediis  antiphlogisticis 
illud  praeferendum  esse  remedium  nemo  inficias  ibit. 
Attamen  et  haec  cura  suas  habet  restrictiones  ;  non  omni 
enim  vacat  periculo ,  si  instituatur  in  hominibus  dyscra- 
ticis ,  aut  si  membrum  suum  amiserit  tonum  vitalem  ;  fa¬ 
cile  inde  ansa  datur  gangrenae.  Notandum  insuper  est 
si  scarificationes  adhibeantur ,  hae  satis  a  se  invicem 
distent  oportere ,  ne  ex  processu  inflammatorio  oborto 
confluant,  unde  grave  efformaretur  vulnus. 

Plures  denique  Elephantiasis  observatores,  partium 
morbo  affectarum  amputationem  aut  exstirpationem  aliis 
remediis  anteposuerunt.  Eventus  fuit  anceps ,  ut  facile 
constat  ex  historia.  Larrey,  Talrich  etNaegele  hanc 
operationem  optimo  cum  successu  instituerunt.  Del- 
P  e  ch  in  uno  casu  felicem ,  in  alio  funestum  vidit  effectum. 
Alard  contra  asserit,  omnes,  qui  amputationi  super¬ 
stites  manserunt,  aut  de  novo  ad  aliam  corporis  partem 
correptos  esse  morbo ,  aut  ex  viscerum  nobiliorum  in¬ 
flammatione  obiisse  mortem.  H  e  n  d  y  similiter  hanc  as¬ 
sertionem  exemplo  confirmavit  foeminae  cujusdam,  quae 
enormi  volumine  pedis  tantum  patiebatur  incommodum, 
ut  ejus  amputationem  a  chirurgo  imploraret;  brevi  vero 
post  operationem,  in  altero  pede  tanta  vehementia  ex¬ 
surgebat  malum ,  ut  mortem  non  aufugeret. 

Patet  itaque  remedium  illud  omnino  esse  anceps  et 
damnandum  ,  minimeque  tentandum  in  nostro  casu ,  ubi 
videbatur  malum  talis  fuisse  naturae,  ut  in  ejus  amputa¬ 
tione  aegrotae  salus  poni  non  posset.  Vitium  enim  lo¬ 
cale  non  per  se  exstitisse  morbum,  sed  altius  in  orga¬ 
nismo  ejus  causam  latuisse,  ex  ejus  anamnesi  suspicari 
licuit.  Aegra  ab  infantia  diversis  luctabatur  morbis, 
saepius  diversae  naturae  febribus  decubuit.  Post  has 

subito  corripiebatur  Epilepsia,  cujus  causam  ex  vitiis  or- 
ganorum  abdominalium  petendam  esse  ,  medicatio  docuit. 
Praeterea  suspicio ,  vilium  illud  alienae  fuisse  labis ,  evi- 
dentior  reddebatur ,  quum ,  remediis  rebelle ,  sponte  sua 
brachium  dextrum  relinqueret,  ast  brevi  post  vehementi 
cum  impetu  invaderet  sinistrum.  Interim  vitium  eum 
attigerat  gradum  malignitatis ,  ut  non  diu  cunctandum 
esset  in  apta  instituenda  medicatione ;  symptomata  im¬ 
primis  localia  urgebant,  dolores  intolerabiles  exsurge¬ 
bant  in  brachio ,  congestio  ex  infausta  ipsius  positione , 
continuo  adaugebatur,  unde  partes  valde  distendebantur. 
Hisce  igitur  occurrendum  erat;  quem  in  finem  statuit 
Clar.  Promotor  tumorem  incidere,  quae  operatio  eo  ma¬ 
gis  ei  placuit ,  cum  praeter  levamen  ,  quod  aegrae  afferre 
posset,  simul  ansa  daretur  accuratius  observandi  vitii 
naturam.  Nec  spem  eventus  bonus  fefellit ;  post  factam  in¬ 
cisionem,  magna  seri  cum  sanguine  mixti  copia  effluxit, 
non  sine  magno  aegrae  solatio ;  licuit  enim  ei ,  a  dolo¬ 
ribus  liberae ,  animum  anxium  quiete  reficere ,  bra¬ 
chiumque  e  sua  positione  verticali  in  horizontalem  ad¬ 
ducere. 

Hac  tamen  operatione  omnis  cura  non  absoluta  erat. 
Suspicio ,  ex  antecedentibus  mota ,  anguem  sub  herba 

latere ,  adeoque  vitium  illud  ex  stimulis  morbosis  in  ab¬ 
domine  haerentibus  trahere  originem,  magis  magisque 
ex  praesenti  aegrotae  conditione  confirmabatur.  Fasti¬ 
dium  ciborum,  lingua  sordida,  alvus  obstipata,  in¬ 
sultusque  epileptici  perstabant ,  anxietates  denuo  redi¬ 
bant.  Intumescentia  curae  non  cedebat  locali.  Sic  cura 
causalis  indicata  erat,  cui  egregie  satisfecit  methodus 
cathartico-resolvens;  alvo  copiose  soluta,  infesta  propel¬ 
lebantur  symptomata;  tumor  mirum  in  modum  decres¬ 
cebat;  summi  doloris  et  anxietatis  cruciatus  cedebant 
hilari  animo.  Somnum ,  quo  antea  frui  non  licuit ,  duce¬ 
bat  placidum,  ita  ut  sub  usu  hujus  medicationis,  adhi- 
bitaque  fascia  comprimente ,  brachium  sensim  ad  suam 
naturalem  perductum  sit  statum. 

Unum  phaenomenon,  aegrotanti  magnopere  inimicum, 
summam  meretur  attentionem ;  scilicet  digitorum  flexores 
abnormiter  agere  incipiunt,  unde  manus  globi  ad  instar 
in  se  convolvitur.  Duplicem,  ut  videtur,  haec  conditio 
morbosa  patitur  explicationem ;  aut  ex  stimulis,  adhuc  in 
intestinis  haerentibus  ,  systema  nerveum  abdominale  mor¬ 
bose  incitat  medulam  spinalem ,  quo  pervertitur  muscu¬ 
lorum  actio ,  aut  tendines  participes  sunt  inflammationis 
localis  adhuc  pergentis.  Si  prior  ratio  agat,  cura  cau- 

salis  effectum  illum  tollet,  si  posterior  cura  antiphlogis- 
tica  localis  cum  fructu  adhibenda  esset ;  si  Tero  utrumque 
optabilem  non  edat  effectum,  tenotomia ,  ab  hodiernis 
arte  peritis  optimo  cum  successu  abhibita  ,  in  posterum 
instituenda  erit. 

/  '  i 


TANTUM. 


* 


\ 


\ 


THESES. 


i. 

Arteriam  hepaticam  suum  conferre  ad  bilis  secretio¬ 
nem,  verisimile  est. 

II. 

Non  concedendum  Gl.  Muliero,  (Vid.  ejus  Phys. 
tom.  I.  p.  II ,  pag,  722  et  seq.)  durante  musculorum  con¬ 
tractione  ,  vasa  capillaria  comprimi,  et  inde  sanguinis 
refluxum  per  venas  ad  cor  retardari  aqt  impediri. 

III. 

Promptior  sanguinis  e  vena  missi  coitus ,  medicum 
monet  a  repetenda  venaesectione  esse  desistendum. 

IV. 

Qui  in  curando  delirium  tremens ,  ut  unicam  vitae 
aegrotantis  sacram  anchoram  opium  praedicant,  valde 


errant 

V. 

Sententia  doct.  Berndt,  (Vid.  ejus  spec.  Path,  Bd. 
I. ,  pag.  10)  causam  proximam  febrium  ponendam  esse 
in  sanguinis  vitalitatis  alteratione ,  haud  probanda  est. 

YI. 

Febris ,  quamvis  sit  morbus ,  egregium  aliquando  in 
morbis  pertinacioribus  auxilium  praebere  potest. 

VII. 

Egregie  Seneca  «Quotidie  morimur:  quotidie  enim 
demitur  aliqua  pars  vitae ,  et  tunc  quoque  cum  cres¬ 
cimus,  vita  decrescit.  Hunc  ipsum,  quem  agimus,  diem 
cum  morte  dividimus». 

VIII. 

.  -  J  i  ?  -  ;  J  .  , ; 

«Qui  regnantem  temporis  constitutionem  non  assidue 
respexerit ,  neque  iride  suos  sibi  canones  efformaverit , 
nae  is  alto  se  mari  committit,  ventorum  ludibrium  et 
fluctuum  praeda»  St  oli. 

IX. 

Uti  reliqua  ossa,  sic  etiam  patella  fracta  denuo  con- 
solidescere  potest  callo. 

X. 

Febre  hectica  amputatio  non  contra  indicatur ,  qua 
instituta,  e  contrario  saepe  sanatur  illa. 

XI. 

Cura  Hydroceles  radicalis  non  semper  est  instituenda. 

XII. 

In  morbis  nonnullis  syphiliticis  ad  justam  diagnosin 
magni  est  momenti  insitionem  cum  pure  accurate  in¬ 
stituere. 

XIII. 

In  ulceribus  cancrosis  venereis  remedia ,  quae  virus 
syphiliticum  destruunt ,  omnibus  ceteris  commendatis 
praestant. 

XIV. 

Male  sibi  et  foetui  consulere  videntur  gravidae  ,  quae  , 
sine  indicatione  evidenti,  in  media  graviditate  sibi  ve- 
naesectionem  administrari  curant. 

XV. 

Obturatio  ostii  uterini  salutare  remedium  est  in  hae¬ 
morrhagia  ,  ex  placenta  praevia  quae  ortum  ducit.  Quodsi 
vero  non  subito  succedat ,  foetus  extractio  artificialis 
haud  diu  est  remittenda. 


/ 

NEPOTI  DILECTISSIMO , 

\ 

GER1RDO  SCHOUTEW, 

'I 

DOCTORALES  MEDICINAE  LAUREAS  IN  ACADEMIA  ULTRAJECTINA 

CAPESSENTI. 


Quae  raro  cecinit,  Caro  cane,  Musa!  Nepoti, 
cui  Doctoratus  cingit  honore  caput; 

non  uti  consueto  Phoebus  fert  fronte  capillos ; 
sed  velut  auratis  prodit  ab  axe  comis. 

Quidquid  id  est?  res  haud  levis  est  parvique  momenti, 
quam  Docti  a  Superis  non  sine  jure  petunt: 

Hac  iter  ad  summos  ,  quo  via  tendit ,  honores  , 

Littera  quos  praebet,  quos  Medicina  suis. 

Qua  via  facta  ruas  generoso  pectore,  lau&s, 
jam  tibi  suspensos,  doctior  usque  cape: 

Audaces  fortuna  juvat ;  tu  fortiter  insta : 
exiguos  fructus  non  tibi  reddet  opus. 

Quod  Pandora  malum  mortalibus  inferat  aegris , 
tu  sanis  mediis  pelle  ;  redemtor  eris. 

Te  sanata  cohors,  te  sana  ornabit  honore, 
necque  carebit  opum  munere  grata  manus. 

Perge  via  ,  qua  coepisti :  medicamina  morbis 
congrua  quaeque  suis  reddito;  pelle  mala; 

aegrotos  sana  sanos  servare  salutem 
instantes  morbos  pellere  tuque  doce. 

Perge  diu ,  te  praecedunt  praeconia  laudis 
promittuntque  tibi  praemia;  perge  diu. 


/ 


»Sic  erit  in  tatis  ,  longos  ad  Nestoris  annos 
ut  tibi  continuo  vita  beata  fluat: 

Uxor  amans  pulchra  faciet  te  prole  parentem  , 
jucundosque  usus,  Elisiumque  domum. 

Semper  honos ,  nomenque  tuum ,  laudesque  manebunt 
spes  et  amor,  generis  grande  decusque  tui! 

Nunc  mea  Musa  tace ,  ne  laus  nimis  aucta  suorum 
sordeat ,  et  spreti  poena  decoris  eat. 

Accipe ,  Care  Nepos ,  hoc  parvum  munus  amoris  , 
pignus  amicitiae  sit  studiique  meae. 

Quo  te  fata  vocent,  quae  te  fortuna  moretur, 

Usque  memor  memoris  sis  ubicumque  tui 

Wamel  m.  Maji  1841. 

A.  Schouten, 


j.  u.  D. 


